Sabir Əhmədli "Pardon, Pari" Fransa hekayələri (DAVAMI)\n2021, 25 İyul, bazar, Bakı vaxtı 23:27\nMarseldən yetmiş kilometr aralı, yüksəkdə tikilmiş Eks-Provansda varlılar yaşayırlar.\nMarsel milyonçuları, tərsanə və liman sahibləri, şirkət yiyələri işdən sonra yaylaq şəhərinə gəlir, səhərlər bir də Marselə qayıdırlar. Günortadan sonra, iş günü bitər-bitməz zənginlər, kübarlar "Sitroen", "Reno", "Mersedes", "Tunis" maşınlarına əyləşib səs-küylü, izdihamlı Marseldən çıxır, Eksə can atırlar.\nBu yol hər gün iki dəfə - iş başlayanda və bir də iş qurtaranda maşın karvanının altında itir.\nHamar ağ daşlardan tikilmiş qəsrlər, imarətlər Parisin kaşanələrindən geri qalmaz.\nGündüzlər Eks-Provans boşalır, binaların yuxarı mərtəbələrinəcən ucalıb onlara qovuşmuş şabalıd ağaclarının yarpaqsız budaqlarında quşlar oxuyur.\nKübar ailələr gündüzlər şəhərə, küçəyə çıxmır, villalarda dincəlirlər.\nO axşam Eksə axan maşın karvanı sovulduqdan sonra "Neqr Kost" mehmanxanasının qabağında dayanan avtobusu girişdəki barın xoş sifətli xidmətçisi qarşıladı.\nO, qarayanız turistlərdən iki-üç nəfərini Provansın elə bil gün şüasından süzülmüş kəhrəba şərabına qonaq elədi.\nAxşam düşəndə, qaranlıq qatılaşanda Eks-Provansın balkonları qara naxışa bənzəyən imarətləri, evləri bir xeyli də bəyazlaşdıqca buranın sakinləri şəhərə çıxırlar. kafelərdə, restoranlarda yeyib-içmək başlanır.\nTuristlər də axşamüstü gəzməyə çıxır, sanki pənbə buludlardan qurulmuş Eks-Provansın sakit meydanlarında, dupduru sular oynayan fəvvarələrin dövrəsində dolanan kütləyə, onların davranışına, oturub-duruşuna tamaşa edirlər.\nHəmin gecələrdən birində "Dörd pinqvin" meydanındakı kafedən bir dəstə gənc çıxdı. Dörd qız, dörd oğlandı. On yeddi-on səkkiz yaşlarında yeniyetmələrdi. Əyinlərində cins şalvar, toxunma jaketlər, saçları uzun və dağınıqdı.\nOnlar kefiköklüklə kafenin önündə saxladıqları maşınlarına yönəldilər. Maşınlar da onların yeniyetmə yaşlarına uyğundu; iki-üç yerli, yığcam, yüngül.\nQapıları açıb "arabalarına" minmək istəyəndə oğlanlardan biri dayandı. Yaxında, şabalıd ağacının dibində qoyulmuş iri qutuları gördü. O, dostlarına işarə elədi.\nQutulara ağzınadək ayaqqabı qalanmışdı. Yəqin, bunlar kafenin cərgəsindəki şüşə vitrinli ayaqqabı mağazasındandı.\nGüman ki, yararsız sanıb küçəyə qoymuşdular ki, zibildaşıyanlar gəlib aparsınlar. Kübar oğlan və qızlar maşından düşüb iri qutuya yaxınlaşdılar. Bayaqkı oğlan qutudan bir cüt uzunboğaz çəkmə götürüb qaldırdı.\nDostlarına göstərdi. Köhnə ayaqqabını başına dolandırıb, ehtiram və səxavətlə yanındakı qıza təqdim etdi.\nO birilər də irəli cumub qutuları qamarladılar.\nUzunboğaz, qısaboğaz, dabanlı-dabansız, perlamutr ayaqqabıları götürüb yuxarı qaldırır, fənərin işığında parlayan nimdaşları yoldaşlarına göstərir, oradaca sevgililərinin ayaqlarına yaxınlaşdırır, ölçür, bağışlayır və gülməkdən uğunurdular. Sanki ömürlərində ayaqqabı görməmiş, geyməmişdilər.\nOnlar gülə-gülə, bir-birini oxşayaraq maşınlarına mindilər.\nDəli sürətlə tərpənib Eksin özgə guşələrinə yollandılar.\nMilyonçu balaları yoxsulluğun həsrətini çəkir, onun sevincini bircə kərə dadmaq istəyirdilər.\nİNTİHAR ÜÇÜN YER\nYaxındakı meyvə dükanında bir mehriban oğlan çalışırdı. Onu hər gün avtobusa minib gəzməyə çıxanda görür, salamlaşırdıq. Biz mehmanxanaya qayıdanda, o, dükanın önünə yığdığı qutuları içəri daşıyır, ya da mal qəbul edirdi.\nMərakeşli idi, fransız dilini bilirdi. Bir dəfə onunla yaxından tanış olmaq üçün dükana gəldim.\nYaşayışını, dolanışığını soruşdum. Bizi dilavər bələdçinin söylədiklərindən başqa, Parisi həm də onun "dibindəki" insanların gözü ilə görmək istəyirdim. Mərakeşli oğlan mənə bir hadisə danışdı:\nOnun bir dostu vardı. Sanlazar vağzalını süpürürmüş.\n"Martini" reklamından bu yana, vağzalın pillələri, meydan və səkilər, altından qatarların keçdiyi körpüyə - Çili küçəsinədək onun sahəsi idi. Paris fəhlələri səhər sübhdən Sanlazar vağzalına, metroya yönəlir, işə yollanırdılar. Onlardan qabaq Senanın sularına səhərin ilk işartısı düşəndə oğlan çalğısı ilə iş yerində hazır olurdu.\nO, vətəni Tunisdən Fransaya bir ildi gəlmişdi. Anası, arvadı və ilkisi orada qalmışdı.\nTunisli oğlanı iri panel kombinatında işə götürmüşdülər.\nBir həftə keçmiş nəzarətçi mühəndis bölmələri dolanıb getdikdən azacıq sonra beton divarların cilalandığı yerdə çalışan fəhləni kabinetə çağırtdırmışdı. Onu yarıtmadığı üçün işdən dərhal azad etmişdilər.\nƏli hər yerdən üzüldükdən sonra tunisli, Sanlazar vağzalında süpürgəçiliyə razı olmuşdu.\nParislə ilk görüş, ilk günlər ona bu şəhərə nə məqsədlə gəldiyini az qala unutdurubmuş.\nTunisli oğlanın möhtəşəm şəhərdə fikir-xəyalını hər şeydən çox cəlb edən Eyfel qülləsi idi. Qüllə ox təki göyə tuşlanmışdı. Bu qüllə tunisli oğlana ucalıq rəmzi kimi görünürmüş. Hər dəfə ona baxanda özünü yüksəklərdə zənn edirmiş.\nSenanın payız otları təki göyərən və saralan narın səthinə baxa-baxa oğlan Eyfel qülləsinə can atirmış: Bir gün evə ürəyincə pul göndərdikdən sonra Eyfel meydanına gələcək. Çəmənlikdə gəzəcək, liftlə qüllədəki restorana qalxacaq.\nParisdə olduğu müddət heç olmasa, bir kərə iqtidarlı, zəngin adamların əyləşdikləri restoranda yeyib-içəcək.\nOrada, qüllənin ən uca meydanında dolanıb Parisə tamaşa edəcək.\nArvadına yazdığı məktublarda Parisi ürəkdolusu tərifləməkdən özünü güclə saxlayırdı.\nMühacir fəhlələrin yataqxanasında uzun-uzadı məktublar yazan yoxdu. Vətəni, ailəni qoyub qazanc və dolanışıq imkanı tapmaq üçün buraya üz tutmuş hər kəsin başlıca təsəllisi şəxsi hesaba toplanan frankdı.\nAilə, uşaqlar nağılvari məktublar yox, pul gözləyirdilər. O da əcnəbi ölkəyə vətəndə qalmış ailəsinin yaşayışını təmin etmək üçün gəlmişdi.\nOğlan dünya şəhərlərinin ulduzu sayılan Parisdə yaşayanların hamısını özündən xoşbəxt sanırdı.\nBu duyğu günbəgün onu "bədbəxtliyin sərhədi"nə çəkirdi.\nHər səhər onun yanından, dövrəsindən keçib minlərlə adam dəyirman boğazından axırmış kimi vağzala düşürdü.\nAxşam elə bil orada, daşların arasında üyündükdən sonra geri sovrulurdular. Adamların heç birinin baxışında, rəftarında ünsiyyət əlaməti görməmişdi.\nKonkord meydanına, Yelisey boyu, Bulon meşəsi səmtlərdəki imarətlərə yana-yana göz dikmiş, könlündən nələr keçmişdi.\nEşitmişdi ki, Parisdə həyatdan bezib özünü Senada boğanlar çox olub. Eyfeldənsə üç yüz nəfər atılıb özünü həlak etmişdir.\nOnlardan yalnız üçü salamat qalmış, intihar baş tutmamışdı. Tunisli mühacir anlaya bilmirdi ki, bu dünyada özünü öldürməkdən savayı çıxış yolu olmayan insan nə üçün Eyfel qülləsinin ən yuxarı mərtəbəsini seçir. İntihar üçün başqa yer, özgə vasitə tapılmırmı?\nElə bir guşə ki, kimsə səni görməsin. Ölümündən bir insanın xəbəri olmasın. Orada anan və uşaqların ömür boyu səni gözləsinlər.\nTunisli mühacirin Parisdə bircə dostu vardı. Bir səhər vağzaldan şəhərə çıxan qıvrımsaç oğlan ona yaxınlaşmış, maraqlanmış, tanış olmuşdular.\nQıvrımsaç oğlan mərakeşli idi. O, vağzal xidmətçisinə ünvanını vermişdi. Süpürgəçi "Rezidens de Mareşo" mehmanxanasının yaxınlığındakı meyvə-tərəvəz dükanında işləyən mərakeşlinin yanına bir neçə dəfə getmişdi.\nBu gün də getməli idi. O, Parisi tərk etmək qərarına gəlmişdi. Amma vətənə qayıtmağa bilet pulu yoxdu.\nŞeylərini çantaya yığdı.\nGəlib Sanlazarın asfalt döşənmiş geniş, qabarıq körpüsündə dayandı. Məhəccərdən xeyli aşağıda qətran suvanmış torpağın üzərinə saysız-hesabsız dəmiryol xətləri döşənmişdi, xeyli baxdı.\nBurada, vağzala girişdə bir-birini kəsən xətlər qətl baltası təki parlayırdı. Bu xətlər ona hər gün səhər-axşam gördüyü kütləni xatırlatdı.\nOradan "Rezidens de Mareşo" səmtə yönəldi.\nÇili küçəsində avtomobil satan mağazanın qabağında ayaq saxladı. Geniş şüşədən içəri görünürdü. "Reno" avtomobillərinin qırmızı, göy, narıncı rəngli təzə modelləri mancanaq üstə fırlanır, par-par parlayırdı.\nMərakeşli dostu banan, narıngi yığılmış qutuları dükana daşıyırdı.\nDükan sahibi yoxdu. Alış-veriş qurtarana yaxın iki-üç nəfər gəldi, meyvə alıb getdilər.\nOnlar əyləşib əhvallaşdılar. Mərakeşlinin vəziyyəti nisbətən yaxşı idi. Səkkiz ildi Parisdə yaşayırdı. Bura qədər Marseldə işləmişdi.\n- Paris gözəl şəhərdir.\nDostu təsdiq etdi:\n- Amma onun gözəlliyi hamını fərəhləndirmir. Bu şəhərə gələnlərin və burada yaşayanların hamısı xoşbəxt olsaydı, gözəgörünməz bədbəxtlər bir yana, Eyfel qülləsindən üç yüz insan özünü atıb həlak etməzdi.\n- Anlamıram ki, özünü həlak etmək istəyənlər neyçün gərək oraya dırmansınlar.\n- Parisdə yaşayanların hər biri ömrü boyu heç olmasa bir dəfə özünü Eyfeldən atmaq dərəcəsinə çatıb, ya da bunu xəyalından keçirib.\n- Eyfel də şəhərin hər yerindən görünür.\nElə buna görə də varlığı bu böyük kütlə içərisində itən, müsibəti, acınacaqlı həyatı kimsəni maraqlandırmayan çarəsizlər Parisə axırıncı dəfə Eyfeldən tamaşa etdikdən sonra özlərini həlak ediblər.\nYalnız o zaman milyonlarla insan yaşayan şəhər bir nəfərin - o ana qədər tanımadığı insanın taleyi barədə azacıq olsa da düşünüb.\nO, dostu ilə vidalaşdı. Senanın sahilinə üz tutdu.\nDayaqları torpağa pərçimlənmiş qüllənin dövrəsində, otlu cığırlarda Paris sakinləri itli, itsiz gəzinir, Senanın sərin nəfəsi, Bulon meşəliyinin ətri duyulurdu.\nO, beş frank verib bilet aldı.\nLift dolu idi. Beş-on dəqiqədən sonra burdakı adamlarla özü arasında yaranacaq fərqi duyurdu.\nQutu, içərisindəki kütləni füsünkar şəhərin üzərinə qaldırırdı. Dairəvi pəncərələrdən Paris görünür, itir və getdikcə dərinə düşürdü. Burdakı bir insan üçünsə ara-sıra yox, əbədi itəcəkdi. Təkcə ümid bağladığı şəhər deyil, bütün dünya itəcəkdi.\nO dünyaya yollanan qutu onu ömrün elə yüksək zirvəsinə qaldırırdı ki, oradan taleyinin ən dərin uçurumu görünəcəkdi.\nLift-kabinə ikinci mərtəbədə dayandı. Buraya qədər hündürlük yüz əlli metrdi. Oradan yuxarı qaldırmadılar. O, bu mərtəbədəki meydançaya hamıdan sonra çıxdı.\nQələbə tağından dörd yana oxlanan küçələr, südrəngli imarətlər, çay və onun üzərindəki körpülər bir-birinə bitişmiş, qovuşmuş təki görünürdü.\nMeydançadakı adamlar seyrəldilər.\nO, dolanmağa başladı. Monmartr tərəfə, Bulon meşəliklərinə, qatar-qatar binaların arasından sükunətlə axan Senaya diqqət yetirdi.\nMeydanın kənarına yaxınlaşdı. İndi başa düşdü ki, qüllənin yüksək meydanının dövrəsincə iki adam boyu hündürlükdə dəmir tor çəkilmişdir. Bunu ona görə eləmişdilər ki, intihara yol verməsinlər.\nParisin yüksəklik rəmzi - Eyfel qülləsi ölüm düşüncəsindən uzaq olsun.\nTunisli mühacir burma pillələrlə yuxarı dırmandı. Orada da meydanın kənarlarına tor çəkmişdilər. Daha burdan yuxarı qalxmaq mümkün deyildi.\nFəhlələr iri kranı dolandırıb qülləni təmir edirdilər.\nTunislinin gözləri Senaya və çayın körpülərinə dikilmişdi... Qaranlıq qatılaşanda Senaya düşüb boğulacaq mühacir, Parisin ən uca nöqtəsindən atılıb intihar edənlərə həsəd aparıbmış.\nPARİS NOTRDAM KİLSƏSİNDƏ TOP ATƏŞİ\nBu istiqanlı adamın "Rezidens Mareşo"nun dəhlizində, küçədə gəzişəndə, yerişində məzəli bir ötkəmlik, sərbəstlik vardı. İşgüzar, səmimi və ürəyi təmiz adamdı. Səfər müddətində bir sıra ciddi məsələlərdə sağlam və möhkəm mövqedə dayanırdı.\nBu üzdən o, dəstədəki müsafirlərin hamısından seçilirdi. Bizim ağbaş, "dəmir professorumuzu" nə dükan maraqlandırırdı, nə alış-veriş.\nOnu bu ölkəyə gətirən duyğular başqa idi.\nProfessor elm naminə məktublaşıb əməkdaşlıq etdiyi bir neçə alimlə burada, Parisdə şəxsən görüşməyə nail olmuşdu. Elmi fəaliyyətlə yanaşı, xarici ölkədə professorun başına qəribə əhvalatlar gəlirdi.\nOnun barəsində "xarici lətifələr" yaranmışdı.\nProfessor papiros çəkmirdi. Gəzdikləri şəhərlərdə, düşdükləri mehmanxanalarda otaqlar bölünərkən tək yer olmayanda, professor əksərən iki cavanla bir düşürdü. Hər ikisi onun keçmiş tələbəsi idi.\nOnlara ərki çatırdı. Professor onlardan dönə-dönə xahiş etmişdi ki, otaqda qətiyyən papiros çəkməsinlər. Tüstüdən başı gicəllənir, nəfəsi təngişirdi.\nBir axşam professorun dəvət etdiyi parisli şərqşünaslar gəlmişdilər. Professor onları mehriban, kövrəlmiş qarşıladı.\nQonaqların bir qismi payandaz döşənmiş ensiz, burma pilləkənlə, bir neçəsi də darısqal liftlə üçüncü mərtəbəyə, otağa qalxdılar.\nProfessor nömrədə iki cavan dostu ilə qalırdı; yataq otağında cavanlar, girişdə isə o. Içəri girəndə iki cavan dostun ağızları açıla qaldı. Professor kiçik otaqda bir dəsgah qurmuşdu ki, gəl görəsən.\nMasanın üzərində allı-güllü ipək süfrə çəkilmişdi.\nAzərbaycanın qədim təkəlduz işlərindəndi. Bu örtüyü o ya qadınlardan almış, ya da özü oradan, vətəndən hər ehtimala qarşı gətirmişdi.\nQərib yerdə adamın gözünə lap matah görünən nemətlər düzülmüşdü; şəkərbura, paxlava, qoğal, iki şüşə "Göy-göl", "Azərbaycan" konyakı; bir də neçə qutu siqaret - təəccüblü burası idi.\nDünyada hər şeydən artıq papiros tüstüsündən zəhləsi gedən professor canını dişinə tutub başıbağlı qutuları ortaya çıxartmışdı.\nŞirin söhbət gedir, yeyir-içir, vətən və millət, elm adına sağlıqlar söyləyir, hərənin əlində bir siqaret tüstülənirdi.\nProfessor əziz qonaqlara onun otağında papiros çəkməyi nəinki qadağan etdi, bunu heç dilinə gətirmədi. Hərdən qalxır, həyətə açılan iri pəncərəni azacıq aralayırdı ki, tüstü çıxsın. Əziz qonaqlar sıxılmasın deyə o, bu tədbiri elə görürdü ki, duymasınlar. Pəncərədən eşiyə duman sovulurdu.\nNəhayət, ülfət-ünsiyyət elə şirinləşdi ki, professor qarlı dağ təki çən-dumanda itdiyini, parça-parça tüstü udduğunu unutdu.\nMəclis gecəyarısı bitdi. Qonaqları yola saldılar.\nOtağa qayıdanda professor gördü, cavan yoldaşları pəncərəni taybatay açıb otağın havasını təmizləyirlər. Professor onların qayğısına minnətdarlıqla gülümsədi, köksünü qabardıb cavanlara üz tutdu:\n- Mənə bir siqaret verin.\nOna siqaret verdilər. Naşıcasına dodaqları arasına qoydu. Alışqan çaxdılar, professor siqaretini yandırdı və tüstülətdi.\nSabahdan başlayaraq o, darıxanda cavanlara yanaşır, siqaret istəyirdi.\nParis Notrdam kilsəsinə baxmağa gedirdilər. Paltolar küncdəki "qırxayaq" asqıda idi. Səhər yeməyindən sonra hər kəs oraya yönəlir, üst-üstə qalaqlanmış paltoların, kürklərin arasından özününkünü tapıb geyirdi.\nBu iş hər səhər təkrar olur və hər dəfə də professor asqıya çatıb paltosunu "qırxayağ"ın caynağından çətinliklə qoparanda yaxındakılar qırağa çəkilirdilər. Professor poladdan, çuqundan tökülmüş kimiydi, əyilib, burula bilmirdi.\nQolları da dəmirdənmiş təki qatlanmırdı. O, paltosunu geyəndə başının üstdən fırladırdı. Boynu qaragül dərili, ağır drap palto fırlanarkən professor qolunu onun "lağımına" keçirirdi.\nVaxtında xəbər tutub çəkilməyən xanımlardan, kişilərdən neçəsi professorun paltosunun altında qalır, əl-ətəyinin zərbəsi tuturdu. Yenə bu minvalla geyinib küçəyə çıxdılar. "Mersedes" gözləyirdi, minməyə başladılar. Maşının qapısından qalxanda professor pillədə özünü saxlaya bilmədi, geri düşdü, kimsə ufuldadı.\nNotrdam kilsəsinin yaxınlığında avtobusdan düşüb oraya piyada getdilər.\nQarşıdan iki qız gəlirdi. Bir addım kənara çıxmaq, geri baxmaq professor üçün çətindi. Həmişə düz-dönməz gedirdi. Onda gördük, irəlidən gələn qızlardan biri kos təki kənara tullandı. Heyrətdən qızın gözləri oynadı, ötüb-keçən gödək, dolu kişiyə zilləndi.\nZərif və məlahətli Paris qızı güman edibmiş ki, qarşıdan gələn "müsyö" mütləq iltifat göstərib ona yol verəcək. Ancaq haradan biləydi ki, bizim "dəmir professorumuzu"n əyilməklə, yoldan sarpmaqla arası yoxdu.\nNotrdam kilsəsinin astanasında dayandılar, nəfəslərini dərdilər.\nMəbəddə gözlənən ümumi tələbə əməl edərək səssizcə içəri girdilər.\nHəmin günlər Fransaya, onun paytaxtına və əyalətlərə zökəm yoluxmuşdu. Moskvada da zökəm vardı.\nParis mağazalarındakı satıcılar, ictimai yerlərdəki xidmətçilər ağız-burunlarını cuna ilə sarıyırdılar. Bu həm qorunmaq, həm qorumaq üçündü. Bununla belə küçədə, mehmanxanada öskürüb-asqırana rast gəlmək olmurdu.\nDəstə müqəddəs, əzəmətli kilsəyə daxil olarkən ayin icra edilirdi.\nMehrabda ayaqlarının burnuna qədər uzun, qara libas geymiş ucaboy, nüfuzlu keşişin başçılığı ilə bir gənc mömün ruhaniliyin hansı rütbəsinəsə qəbul edilirdi. Kilsənin deyəsən bütün ali zümrəsi buraya toplaşmışdı.\nSəyyahlar qaranlıq salonun təmiz silinmiş, qara şölə saçan ağır, zağlı oturacaqlarının arasındakı keçidlərlə yeriyir, məbədin içqurumunu müşahidə edir, arabir ilk dəfə rast gəldikləri dini-inzibati tədbiri izləyirdilər.\nKilsənin göy kimi yuvarlaq qübbəsindən, tağbənd pəncərələrdəki qırmızı, abı, narıncı şüşə naxışlardan qövs-qüzeh süzülürdü. Sanki dünya işığı yox, uşaqların evcik oynadıqları rəngbərəng şüşə ciliklərinin şəfəqi idi.\nNəm, rütubət arabir vurur, elə bil ki, o dünyadan, axirətdən acı və kəsif qoxu gəlirdi.\nMəbəddə, salonun sol yanında divar boyu uzun köşk qurulmuşdu.\nOrada hər iki dünyanın əməlləri, kiçik hədiyyələr satılırdı. Müsafirlər divarlardakı təsvirlərə, rəsmlərə baxıb, ikibir-üçbir köşkə yönəlirdilər.\nProfessor tək dolanır, kimsəyə məhəl qoymadan yalnız onun diqqətinə çatan nöqtələrə sirli-sirli baxır və guya təsadüfən gəlib başqalarının dayandığı yerlərdən keçir, onların baxdıqlarına fikir vermədən ötürdü.\nKilsədə milçək uçsa vızıltısı eşidilərdi. Dua pıçıltıları ilahi sükutu dərinləşdirirdi.\nSəssiz filmlərdəki kimi dinməz-söyləməz dolanıb, hədiyyə köşkünün önündə düzüldülər.\nKöşkdəki satıcı altmış beş-yetmiş yaşlı nəcim, nəzakətli fransız qarısı idi. Ağzına təmiz, ağ yaylıq tutulmuşdu. Alıcıya cavab verərəkən yaylığın altından dillənirdi. Görünür, özünü zökəmdən qoruyurdu.\nKöşkün önündə cərgələnmiş dəstə gah sağa, gah sola çəkilir və hər dəfə bir-iki nəfər qarı ilə üz-üzə gəlirdi.\nProfessor qadınla qabaqlaşdı. Ensiz arakəsmə arxasındakı qarı ilə üz-üzə durdu. Kişi ondan heç nə soruşmadı, doluxsundu.\nGözləri qırpınmadan qarının gözlərinə dikildi.\nÇöl toppuzu təki cod, çal saçının büsbütün əksinə-zil qara, gəlimli qaşları dartıldı, sinəsi qabardı, şişdi. Birdən kilsədə elə bil top atıldı. Qarının düz sifətində partlayan gurultunun sədası məbədin dərin qatlarında dalğalandı. Mehrabdakılar diksindilər, ayin icrası bir-iki an kəsildi.\nQarı arxasındakı vitrinə yapışmışdı. Professor asqırmışdı.\nO, kilsədə qopardığı gurultunun bu aləmdə necə qarşılandığı, necə rəy doğurduğu ilə əsla maraqlanmadan dönüb getdi.\nBukinist əmi Sankt-Peterburqda "Müqəddəs qızlar" məktəbindən, Nərimanovla görüşdüyündən, o illərin adlı-sanlı adamları ilə tanışlığından söz açır, keçmişi həzin və kövrək duyğularla anırdı. Fağır adamdı.\nOnun köhnə kitablar satılan dükanı Senanın bir körpüsünün üstündə, ağacdan qayrılmış evcikdi.\nOranı görməyənədək həmvətənlərinin Məhəmməd kişinin dükanı barədə təsəvvürləri ayrı cürdü. Bukinist əminin mağazasını Parisin yar-yaraşıqlı, gözəl binalarında arayır, alışıb yanan reklamlarda soraqlayırdılar.\nYaşca Məhəmməd əmidən az kiçik olan ikinci şəxs Starsburq kollecinin professoru idi.\nQıvraq, zirək, iti və cəsur baxışlı kişiyə qoca deməzdin. Əlli-altmış il bundan əvvəlki əqidəsi elə bil qurğuşundan tökülüb beyninə həkk olmuşdu.\nİkinci gün Məhəmməd əmigil özləri ilə bir nəfər gətirdilər. Çənəsini bürümüş top, qısa, xurmayı saqqalı vardı.\nQalın xurmayı bığları enib saqqalına qovuşmuşdu.\nÜzü tutqun, görünüşü qəmli idi. Göy gözləri quraqsımışdı. Boynu dərili, isti paltosunu və həmin dəridən tikilmiş moğol papağını çıxarıb dizinin üstünə atmışdı.\nQəhvəyi məxmərdən pencək geymişdi. Enlikürək, möhkəm vücudlu adamdı. Bu, eşqlə, həvəslə qaynayan sağlamlığa az bənzəyirdi. Azərbaycandan gəlmiş adamların üz-gözünə baxır, danışıqlarını nisgillə, istiqanlılıqla dinləyirdi.\nQonaqlar onun adını eşidib üzünü görmədiyi ölkədəndilər.\nDaha doğrusu, Vətəndən. Vətən - bu sözün arxasında nə dururdu? Bir kəlmə - dünyadakı bütün sirlərin sirri idi. Uşaq, böyüklərin dilindən eşitdiyi sözü necə təkrar edib höccələyirsə, onunçün də vətən beləcə anlaşılmaz, sehrli idi. Ara-sıra soruşulana cavab verir, qüssəli halda kürsüdə əyləşib dalğınlaşırdı.\nXudahafizləşib gedərkən rəssam duruxur, tanış olduğu adamlardan ayrılmaq istəmirdi. Şəhərə çıxmaqdansa, buradaca "Rezidens de Mareşo"nun dəhlizindəki küncdə, yastı-yapalaq kürsüdə susub qalmağı üstün sanırdı.\nBir axşam rəssam Məmmədsəlim Turan xanımını da gətirmişdi. Hər ikisi türk dilində asta, az qala pıçıltı ilə danışırdı. Xasiyyətcə, təbiətcə bir-birinə uyandılar. Xanımı kuzəçi idi. Parisdə onların ayrıca sərgisi açılırdı.\nMəmmədsəlim bir qədər əzgin, yorğun görünürdü. Səbəbini söylədi.\nOnlar Mon Parnas səmtdə kirayədə yaşayırdılar. Onun bir mənzilini tutduğu ev sökülürdü. Həmin evi o, bütünlüklə almalı, ya da mənzildən çıxmalı idi. Hara? Bir neçə ilə ödəmək şərti ilə evi bütöv almaq barədə ağır müqavilə bağlamağa məcbur olmuşdu.\nOnların övladı yoxdu. Diyar-diyar gəzərkən bir-birinə ömür yoldaşı, ata-ana, bacı-qardaş olmalıymışlar.\nO, hədiyyələrə, siqaret qutularına və şirniyyata doymadan nəzər salır və bəxşişi ehtiyatla, həyəcanla ciblərinə yığırdı. Guya siqaretlər çəkilib qurtarmayacaqdı. Uzaq vətəndə bişirilmiş şirniyyat - paxlava da yeyilib tükənməyəcəkdi.\nOnun qəlbində vətən yeri boşdu. O, boşluğu ömrü boyu doldurmağa səy göstərmiş, lakin səmərə verməmişdi.\nRəssam, anasının bətnindəykən Azərbaycandan çıxmışdı.\nValideynlərinin özlərini bir parçası sandıqları torpağı görə bilməmişdi.\nO, vətəndən gəlmiş insanlarla ömründə ilk dəfə görüşürdü.\nTuristlər sabah Parisi tərk edəcəkdilər.\nSonuncu axşam onlar mehmanxananın yaxınlığında Sanlazar vağzalı, Leninqrad küçəsi səmtdə xeyli gəzindilər. Konkord meydanında dolandılar. Bastiliyaya yanaşdılar. Heyf ki, Qavroşun və onun balaca sevgilisinin içində gizləndikləri fili görə bilmədilər. Onu kim görmüşdü?\nSarı çiçəklər təki sayrışan, çıraqban olmuş "Yelisey çöllərinə" çıxdılar.\nParisin həlim, mülayim axşam nəfəsini dərib "Rezidens Mareşo"ya qayıtdılar. Astanaya ayaq basan təki şüşə qapılar öz-özünə yanlara çəkildi. Dəhlizdə yalnız küncdəki ayaqüstü torşer közərirdi.\nDöşəməni örtən fərşə boğuq şölə düşmüşdü. Burula-burula qalxan dəmir pilləkəndən o tərəf, adətən nahardan sonra, gəzintidən qayıdarkən toxtadıqları mizin ətrafı, kürsülər bomboşdu.\n"Qırxayaq" asqıdan bəridə, masaya dirsəklənmiş adamı professor hamıdan əvvəl gördü.\nO, xeyli vaxt beləcə əyləşib onları gözləyirmiş.\nAyağa qalxdı, əl verib görüşdü.\nOnun qısa, qonur saqqalından, göy gözlərindən, qəlbindən, canından buxar təki havalanan hərarət qalxdı, gülümsədi. Birinci görüşdən bu yana professorun könlündən nə qədər keçsə də, Turanla təklikdə əyləşib doyunca söhbətləşə bilməmişdi.\nAlaqaranlıq guşədə gecədən keçənədək üz-üzə əyləşdilər. Turan bacılarından söhbət saldı. Onlardan soraq verdi. Ataları Türkiyədə, sonra Fransada işləmiş, qürbətdə vəfat etmişdi. Bacılarının biri Londonda, o biri Amerikada yaşayırdı.\nYumşaq pəyandazla örtülmüş pillələrdə ayaq səsləri yığışandan sonra qalxdılar. Şəffaf qapılar itaətlə aralandı.\nOnlar mehmanxananın qarşısından ötən Çili küçəsinə çıxdılar. Sağ tərəfdə Yelisey çöllərinin atəşfəşanlığı parlayır, qırmızı, yaşıl, göy, sarı işıq reklamları qatmaqarışıq rəqslər oynayırdı.\nÇisələyirdi. Göydən enən sısqa çisək "Yelisey"i bürümüş işıq füsunkarlığına düşərək əlvan ilğım təki səyriyir, guya göydən rəngli yağış yağırdı.\nRəssam, professordan ayrılırdı. Professorun da köksü sözlə dolu olduğundan, qabarmışdı.\n- Əsərlərinizi hədiyyə kimi vətənə aparacayıq.\nQismət olsa, özünüz də gələrsiniz, danışdığımız kimi. Biz bunun üçün necə lazımdı çalışacağıq.\nTuranın don vurmuş almatək qızaran yanaqları nəmləmişdi. Bilmək olmurdu çiskindəndi, ya ağlayır.\nO, danışmadan, dinmədən əl verib çəkildi.\n- Sabah mən də Marselə uçuram - dedi. - Arkaşonda universitetin sifarişini yerinə yetirməliyəm.\nO, Yelisey xiyabanının işıqları parlayan səmtə deyil, sönük küçəyə yeridi. Çiyinləri titrəyirdi. Sarsıntıdan qurtarmaq, bunu üzə verməmək üçün qaranlığa can atırdı.\nProfessor onu çağırdı. Məmmədsəlim dayandı, ağır-ağır çevrildi. Hər ikisi bir də yaxınlaşdılar.\nQocaman professor özündən bir qarış hündür Turana çatıb durdu. Qalın paltoda, qalın geyimdə çətinliklə qalxan qollarını qovzadı və barmaqları ilə gözlərini sildi. Rica etdi:\n- Sabah buraya gəl. Bizi yola salarsan.\n- Vaxt olsa,gələrəm.\n- Gəl. Bizimlə də aeroporta gedərsən.\nErtəsi gəldi. Turistlər iki həftədən bəri doğmaca ev təki alışdıqları kiçik və rahat mehmanxananı tərk edirdilər.\nYaxınlaşanda iltifatla yol verən şüşə qapılar açılır, mehmanxananın xidmətçisi sarışın, qıvrım saçlı oğlan restoranda qulluq etdiyi təki burada da onları dostyana yola salır, çamadanları, çantaları bayıra çıxarırdı.\nQonaqlar onların ixtiyarına verilmiş "Mersedes" avtobusuna qalxır, otaqlarda, fərş döşənmiş dəhlizdə "qırxayaq"da nəyi isə unutduqlarını düşünərək maşına əyləşirdilər.\nRəssam, professor və onun iki gənc dostu hamıdan sonra mindilər.\nArxada əyləşib Turanın səliqə ilə kağıza büküb bağladığı şəkilləri böyürlərinə qoydular.\nProfessor rəssamla bir də görüşəcəyinə deyəsən inanmırdı.\nÜmidi, təsəllisi oturacaqlara söykədikləri şəkillərdi.\nRəssamı üzünü görmədiyi Vətənlə bu əmanətlər, şəkillər görüşdürəcəkdi.\nCod saqqallı, qalın bığlı, ala-göyümsov gözlü, yalman saçı boynuna, qulaqlarının üstünə tökülmüş, pəjmürdə bir adamın surəti gözünün qabağına gələndə və professor onunla görüşmək istəyi ilə alovlananda başçılıq etdiyi muzeyin bir otağına gedəcək, şəkillərin önündə dayanacaq və apatri rəssamla görüşəcəkdi.\nO, heç bir yeri vətən seçməmişdi.\n"Pari lö Burje" limanının salonlarında hava yollarına qalxacaq və yer kürəsinin haralarına üz tutacaq, müxtəlif geyimli, cürbəcür görünüşlü çoxlu insan dolanırdı.\nUçanları qeydə almağa başlamışdılar. Bir də onda ayıldılar ki, rəssamın onlara bağışladığı şəkillər yoxdur. Professorun bənizi qaçdı, dodaqları təpidi.\nDostların, yadların yan-yana, üst-üstə yığılmış şeylərini, çamadanları alt-üst eləmək, hərəsini bir yana tullamaq və şəkilləri tapmaq üçün vurnuxurdu. Hərəsi bir tərəfdən düşüb salonu axtarmağa başladılar.\nNəhayət, əvvəlcə dayandıqları yerdə, oturacağın yanında necə qoyub unutmuşdularsa, orada da tapdılar. İş onda deyildi ki, onlar nə isə itirmişdilər. Rəssamdan xəcalət çəkmişdilər.\nBuradaca, hələ ayrılmazdan onun ən əziz əmanət təki həmvətənlərinə göndərdiyi şəkillər unudulub gözdən yayınırsa, bəs sonrası, aqibəti necə olacaqdı?!\nSərnişinlər keçiddən o yana, yalnız uçanların buraxıldığı salona adladılar.\nRəssam bu yanda qaldı. Keçidin ağac sürahisinə dirsəklənib baxır, salonda axışan kütlənin içərisində tanış insanları itirməməyə çalışırdı.\nBir azdan səmaya qalxacaqdılar. Bir-birini çətinliklə tapır, baxışları üzülürdü.\n- Adyö, Pari!\nMuzey direktoru professor Parisi yaxşı görə bilməmişdi. Amma bu şəhər ona vətənsiz rəssamın nəmli gözlərində parlayan kədər işığı ilə çox yaxın, bəlkə, doğma idi.


"Ruh" jurnalistlərin seçki günü fəaliyyətinə dair monitorinqinin nəticələrini açıqlayıb\n7 Noyabr 2005 20:14 (UTC+04:00)\n"RUH" Azərbaycan Jurnalistləri Müdafiə Komitəsi 6 noyabr parlament seçkiləriylə əlaqədar təşkil etdiyi "qaynar xətt" vasitəsilə dairə və məntəqə seçki komissiyalarında müşahidə aparan KİV nümayəndələrinə qarşı baş verən xoşagəlməz halları müəyyənləşdirib. Bu barədə Trend ə Müdafiə Komitəsindən məlumat verilib. Komitənin "qaynar xətt"inə 6 noyabr tarixində "Yeni Müsavat" qəzetinin əməkdaşlarıı Məhəbbət Orucov, Azər Ayxan, Rey Kərimoğlu peşə fəaliyyətlərini həyata keçirərkən maneçiliklə üzləşiblər. "Ruh" isə bildirib ki, R.Kərimoğludan başqa "Yeni Müsavat"ın digər əməkdaşları seçkidə "Azadlıq" blokunun rəsmi müşahidçisi qismində iştirak ediblər.\n"Paytaxt-sabah" qəzetinin əməkdaşı Anar Orucov 12 saylı Qaradağ-Binə-Yasamal dairəsində 44-cü seçki məntəqəsində məruz qalıb. Mülki geyimli şəxslər ona qarşı zor tətbiq edərək məntəqədən uzaqlaşdırıblar.\nRegional "Qırxçıraq" qəzetinin əməkdaşı Şükür İzzətoğlu isə Əli Bayramlı şəhərində peşə fəaliyyətini həyata keçirərkən təzyiqlə üzləşib.\nHəmçinin Rusiyanın NTV və RTR telekanallarının peyk avadanlıqlarının Azərbaycana buraxılmaması, Türkiyənin "İhlas" kanalının avadanlıqlarının saxlanılması barədə "qaynar xətt"ə şikayətlər daxil olub. "RUH" daxil olan məlumatları araşdıraraq bir neçə halda jurnalistlərin üzləşdikləri çətinliklərin aradan qaldırılmasına nail olub. "RUH" hesab edir ki, 6 noyabr parlament seçkilərində jurnalistlərin peşə fəaliyətini həyata keçirmələri üçün ümumən normal şərait yaradılıb, onların hüquqlarının məhdudlaşdırılmasına yönələn ciddi qanun pozuntusuna yol verilməyib.


“Palmali Group”dan əmək haqqı açıqlaması- SƏBƏB NƏDİR? – Editor.az\nAna səhifə » Gündəm » “Palmali Group”dan əmək haqqı açıqlaması- SƏBƏB NƏDİR?\n14:57 | 20.07.2018\nBu gün bir sıra KİV-lərdə “Palmali Group”un gəmilərində çalışan işçilərin maaşlarının ödənilməməsi və buna görə ekipajdakıların aclıq aksiyası keçirməsi barədə xəbərlər yayılıb.\nBu xəbərlərlə bağlı rəsmi açıqlama ilə çıxış edən şirkət bəyan edib ki, bu məsələdə məsuliyyətin onların üzərinə atılması doğru deyil. Belə ki, şirkət öz tərəfindən əmək haqlarını köçürüb. Ancaq bəzi bankların sanksiya altında olması səbəbindən bu problem ortaya çıxıb. Gecikmə də bu səbəbdən olub.\nBu problem Rusiya limanlarında qarşımıza çıxır. Bir neçə gəmiyə də maaşlar gecikmə olsa da hesablarına köçürülür.\nAdıçəkilən gəmidə çalışanların maaşları da ödənilib. Bu gün belə bir bəyanatın yaydıranların məqsədi “Palmali Group”un işgüzar nüfuzuna zərbə vurmaqdan ibarətdir. Bizim heç bir Avropa limanında belə bir problemimiz yoxdur. Rusiya limanlarında belə problemlər ortaya çıxır ki, bu problemlər də sırf banklara qoyulan sanksiyalarla bağlıdır. Ona görə də “Palmali Group”un mövqeyini öyrənmədən bu tipli xəbərləri ictimailəşdirmək KİV haqqında qanuna, habelə jurnalistika qaydalarına ziddir.\nOdur ki, media orqanlarından bu tipli xəbərləri ictimailəşdirərkən, mövqe öyrənmələrini onlara tövsiyyə edirik.


“AzerGold” Cümhuriyyətin 100 illiyi münasibəti ilə keçirilən təqaüd proqramının qaliblərini müəyyən edib - AZƏRTAC – Azərbaycan Dövlət İnformasiya Agentliyi\n“AzerGold” QSC Azərbaycan Xalq Cümhuriyyətinin 100 illiyi münasibəti ilə elan olunan təqaüd proqramının qaliblərini müəyyən edib.\n“AzerGold” QSC-dən AZƏRTAC-a bildirilib ki, tarixçi alimlər Firdovsiyyə Əhmədova və Anar Vəliyev, həmçinin “AzerGold” QSC nəzdində fəaliyyət göstərən Korporativ Sosial Məsuliyyət Komitəsinin sədri Sadiqə Mehdiyevadan ibarət münsiflər heyəti müsabiqə iştirakçılarını AXC tarixi üzrə az araşdırılmış mövzu, akademik tələblərə uyğun tərtib edilmiş iş planı və ədəbiyyat siyahısı kimi meyarlar əsasında qiymətləndirib.\nQiymətləndirmə nəticəsində irəli sürülən müraciətlər içərisində AXC-də pul və qiymətli kağızlar siyasəti, AXC dövründə sənaye, aqrar məsələlərə dair bolşevik mətbuatında əks təbliğat və Azərbaycan parlamentarizminin xüsusiyyətləri kimi mövzular səs çoxluğu ilə qalib seçilib.\n“AzerGold” QSC-nin rəhbər şəxsləri ilə qaliblər arasında cəmiyyətin inzibati binasında görüş keçirilib. Görüş çərçivəsində “AzerGold” QSC-nin İdarə Heyətinin üzvü, sədrin müavini Oqtay Məmmədov təqaüd proqramının AXC-nin tarixinin daha da dərindən araşdırılmasına və tarixi tədqiqatların təşviqinə önəmli töhfə verəcəyini bildirib. Qaliblər müsabiqənin keçirilməsinin əhəmiyyətini yüksək qiymətləndirərək, “AzerGold” QSC-yə tarixi araşdırmaların aparılması üçün yaradılan şəraitə görə minnətdarlıqlarını bildiriblər. Daha sonra təqaüd proqramının qalibləri ilə müvafiq müqavilələr imzalanıb. Müqavilənin şərtlərinə əsasən tədqiqatçılar araşdırmalarını müəyyən edilmiş müddət ərzində tamamlayaraq “AzerGold” QSC-yə təqdim edəcəklər. Bu tədqiqatların müxtəlif mətbuat orqanlarında dərc edilməsinə dəstəyin göstərilməsi də nəzərdə tutulub.\nQeyd edək ki, bu ilin may ayında Azərbaycan Xalq Cümhuriyyətinin qurulmasının 100 illiyi münasibəti ilə elan olunan təqaüd proqramı respublikaçılıq ənənələrinin araşdırılmasına və təbliğinə dəstəklə yanaşı, milli tarix üzrə ixtisaslaşmış gənc tədqiqatçıların formalaşmasına və peşəkar inkişafına töhfə vermək məqsədlərini daşıyır.\nAZERTAG.AZ :“AzerGold” Cümhuriyyətin 100 illiyi münasibəti ilə keçirilən təqaüd proqramının qaliblərini müəyyən edib


Axar.az xəbər verir ki, bu sözləri Musavat.com-a açıqlamasında Gürcüstanın eks-prezidenti Mixail Saakaşvili "arcakh24.info" saytının onun adından yaydığı xəbəri şərh edərkən bildirib.\n“Ermənistan saytı iddia edir ki, mən sosial şəbəkələrdə Naxçıvan və Kür-Araz ovalığına qədər ərazilərin Ermənistana verilməsi ilə bağlı fikir paylaşmışam. Bu, açıq dezinformasiyadır. Həm prezidentliyim dönəmində, həm də ondan sonra Qafqazdakı regional konfliktlərlə bağlı bir mövqeyim olub – sərhədlərin dəyişdirilməsi yolverilməzdir. Bu gün də bu mövqeyimdə qalıram. Qafqazdakı və yaxın coğrafiyalardakı konfliktlər haqqında bütün çıxışlarımda dəfələrlə bildirmişəm ki, onların real və ədalətli həlli Osetiya və Abxaziyanın Gürcüstana, Qarabağın Azərbaycana, Krımın Ukraynaya qaytarılmasından keçir”.\nGürcülərin və azərbaycanlıların tarixi dostluğundan danışan Saakaşvili bildirib ki, Gürcü Arzusu iqtidarına qarşı kütləvi etirazlar genişlənən günlərdə iki xalq arasında etnik narazılıq yaratmaq uğursuz cəhdlərdir:\n“Bu informasiyalar Gürcüstan müxalifəti ilə Gürcüstanın türk əhalisi arasında etimadsızlıq mühiti yaradılmasına hesablanıb. Başqa heç bir səbəb tapmaq mümkün deyil. Ayrıca, Azərbaycan hakimiyyəti ilə bizim münasibətlərimizin sarsılmaz şəxsi dostluq səviyyəsində olduğunu hər kəs bilir. Prezident İlham Əliyev mənim qardaşımdır. Bir daha bəyan edirəm ki, gürcülər və azərbaycanlılar Qafqazda dostluğu tarix boyu sınanmış və hər dəfə də bu sınaqlardan mərdliklə çıxmış iki xalqdır. Gürcüstanda və Azərbaycanda iqtidarda hansı qüvvənin təmsil olunmasından asılı olmayaraq, hər iki dövlət müstəqilliyini bərpa edəndən sonra strateji müttəfiqlik kursunu qoruyub. Bu strategiyanın davam edəcəyinə heç kimin şübhəsi olmasın. Ona görə də azərbaycanlıları bu cür informasiya təxribatlarına uymamağa çağırıram”.\n2019.11.17 / 20:24


Vergilər haqqında qanunvericilik vergitutmanın ümumi, bərabər və ədalətli olmasına əsaslanmalıdır.\nVergilər iqtisadi cəhətdən əsaslandırılmalıdır.\nHər kəsin Konstitusiya hüquqlarının və azadlıqlarının həyata keçirilməsinə maneçilik törədən vergilərin müəyyən edilməsinə yol verilmir.\nAzərbaycan Respublikasının vahid iqtisadi məkanını pozan (xüsusilə, Azərbaycan Respublikasının ərazisində malların (işlərin, xidmətlərin) və pul vəsaitlərinin azad yerdəyişməsini bilavasitə və ya dolayısı ilə məhdudlaşdıran və ya digər yolla vergi ödəyicilərinin qanuni fəaliyyətini məhdudlaşdıran, yaxud maneçilik törədən) vergilərin müəyyən edilməsinə yol verilmir.\nHeç bir şəxs əldə etdiyi mənfəətdən (gəlirdən) eyni növ vergini bir dəfədən artıq ödəməyə məcbur edilə bilməz.\nVergilər siyasi, ideoloji, etnik, konfessional və vergi ödəyiciləri arasında mövcud olan digər xüsusiyyətlər əsas götürülməklə müəyyən edilə bilməz və diskriminasiya xarakteri daşıya bilməz.\nAzərbaycan Respublikasının vergiləri yalnız bu Məcəllə ilə müəyyən edilir, onların dəyişdirilməsi və ya ləğv edilməsi bu Məcəlləyə dəyişiklik edilməsi ilə həyata keçirilir.\nVergilər haqqında qanunvericilik elə tərzdə formalaşdırılmalıdır ki, hər kəs hansı vergiləri, hansı qaydada, nə vaxt və hansı məbləğdə ödəməli olduğunu dəqiq bilsin.\nVergi sistemi sahibkarlıq və investisiya fəaliyyətini təşviq etməlidir.\nVergilər haqqında qanunvericiliyin bütün ziddiyyətləri və aydın olmayan məqamları şübhələri vergi ödəyicisinin xeyrinə şərh edilməlidir.\nFiziki və hüquqi şəxslərin vergilərə aid normativ hüquqi aktlarla azad tanış olmaq imkanı təmin edilməlidir.\nAR Vergi Məcəlləsi. Maddələr: 3


Palitra qəzeti“Ailə dəyərlərimiz film və fotolarda” yaradıcılıq müsabiqəsinin qalibləri mükafatlandırılıb\nTarix: 16.11.2016 | Saat: 19:36:00 | E-mail | Çapa göndər\n“Şərq qapısı” xəbər verir ki, noyabrın 15-də Naxçıvan şəhərindəki “Gənclər Mərkəzi”ndə Naxçıvan Muxtar Respublikası Ali Məclisinin Sədri yanında Gənclər Fondunun və Naxçıvan Muxtar Respublikası Ailə, Qadın və Uşaq Problemləri üzrə Dövlət Komitəsinin birgə təşkilatçılığı ilə keçirilən “Ailə dəyərlərimiz film və fotolarda” yaradıcılıq müsabiqəsinin qalibləri mükafatlandırılıb.\n“Ən yaxşı film” və “Ən yaxşı foto” üzrə qaliblər Naxçıvan Muxtar Respublikası Ali Məclisinin Sədri yanında Gənclər Fondunun, Ailə, Qadın və Uşaq Problemləri üzrə Dövlət Komitəsinin, Televiziya və Radio Şurasının, Rəssamlar Birliyinin və AMEA Naxçıvan Bölməsinin əməkdaşlarından ibarət münsiflər heyəti tərəfindən müəyyənləşdirilib.\nNaxçıvan Muxtar Respublikası Ailə, Qadın və Uşaq Problemləri üzrə Dövlət Komitəsinin sədri Ramilə Seyidova çıxış edərək bildirib ki, ümummilli liderimiz Heydər Əliyevin ötən əsrin 70-ci illərində əsasını qoyduğu milli dəyərlərin yaşadılması, milli-mədəni irsə qayıdış siyasəti bu gün ölkəmizdə, o cümlədən muxtar respublikamızda uğurla davam etdirilir. Bu gün muxtar respublikamızda milli dəyərlərin tərkib hissəsi olan ailə dəyərlərinin qorunması diqqətdə saxlanılır, dövlət ailə siyasəti uğurla həyata keçirilir. Naxçıvan Muxtar Respublikası Ali Məclisi Sədrinin 2007-ci il 28 sentyabr tarixli Fərmanı ilə Naxçıvan Muxtar Respublikası Ailə, Qadın və Uşaq Problemləri üzrə Dövlət Komitəsinin yaradılması və fəaliyyətinin təmin olunması ailə institutlarının formalaşdırılması məqsədilə həyata keçirilən ardıcıl tədbirlərdəndir.\nQeyd olunub ki, mədəniyyət, qarşılıqlı hörmət və bu hörmətdən doğan davranış qaydaları ailə mənəviyyatının özülüdür. Ona görə də xalqımıza məxsus olan ailə dəyərlərinin qorunub yaşadılması və möhkəmləndirilməsi hər bir vətəndaşın üzərinə düşən vacib vəzifədir. Cəmiyyətdə ailənin psixoloji sağlamlığı da əsas meyarlardan hesab olunur. Çünki ailənin psixoloji sağlamlığına ailə dəyərlərinin üstün tutulması aiddir ki, bu da ailənin uzunömürlü olmasına gətirib çıxarır. Naxçıvan Muxtar Respublikasında uzunömürlü xoşbəxt ailələrimiz çoxdur. Muxtar respublikamızda uzunömürlü ailələrin yubileylərinin qeyd edilməsi artıq bir ənənəyə çevrilib. Hər il uzunömürlü ailələrin “gümüş”, “qızıl” və “brilyant” toyları qeyd olunur, onlara qiymətli hədiyyələr verilir.\nXalqımızın ailə dəyərlərinin qorunması və yaşadılması istiqamətində muxtar respublikamızda müxtəlif səpkili silsilə tədbirlərin həyata keçirildiyini diqqətə çatdıran Ramilə Seyidova bildirib ki, ailə dəyərlərinin qorunması ilə bağlı keçirilən yaradıcılıq müsabiqələri də artıq ənənə halını alıb. Həmin müsabiqələrin davamı olaraq Naxçıvan Muxtar Respublikası Ailə, Qadın və Uşaq Problemləri üzrə Dövlət Komitəsi və Naxçıvan Muxtar Respublikası Ali Məclisinin Sədri yanında Gənclər Fondunun birgə təşkilatçılığı ilə cari ilin əvvəlində elan olunmuş “Ailə dəyərlərimiz film və fotolarda” yaradıcılıq müsabiqəsinin qalibləri bu gün mükafatlandırılır.\nNaxçıvan Muxtar Respublikası Ali Məclisinin Sədri yanında Gənclər Fondunun icraçı direktoru Məmməd Babayev və AMEA Naxçıvan Bölməsinin Tarix, Etnoqrafiya və Arxeologiya İnstitutunun şöbə müdiri Asəf Orucov çıxış edərək qeyd ediblər ki, ölkədə sabitlik varsa, ailə dəyərləri qorunursa, qadınlar cəmiyyətin müxtəlif sahələrində təmsil olunurlarsa, o zaman milli dəyərlər də yaşayacaqdır. Ailənin möhkəmlənməsi isə, hər şeydən əvvəl, nüfuzlu və uzunömürlü ailələrin nümunəsinə əsaslanır. Ailənin uzunömürlü olmasının əsas səbəblərindən biri sağlam həyat tərzi, ailə qurarkən gənclərin ailənin mahiyyətini anlaması və buna hazır olmasıdır.\n“Ən yaxşı foto” nominasiyası üzrə I, II və III yerlərin qalibləri isə müvafiq olaraq, “Şərq qapısı” qəzetinin fotomüxbiri Əli Xudiyev, həvəskar fotoqraf Sakit Nəcəfov, Naxçıvan Dövlət Universitetinin Rəngkarlıq ixtisası üzrə tələbəsi Cavid Cəfərli olublar. Qaliblərə pul mükafatı və qiymətli hədiyyələr verilib.


Sahibkarlığın inkişafı dövlətin iqtisadi siyasətinin mühüm tərkib hissəsidir\nBu məqsədlə qanunvericilik bazasının, inzibati prosedurların və dövlət-sahibkar münasibətlərinin təkmilləşdirilməsi istiqamətində dövlət tərəfindən kompleks tədbirlər həyata keçirilib\nHər bir dövlətin əsas məqsədlərindən biri mükəmməl qanunvericilik bazasının formalaşdırılmasına nail olmaqdır. Əks halda, həm dövlət, həm də özəl sektorda fəaliyyət göstərən müxtəlif qurumların fəaliyyətində, eləcə də dövlətin müəyyən etdiyi hədəflərə çatmaqda çətinliklərin yaranması labüddür. Sahibkarlıq fəaliyyətinin davamlı inkişafı Azərbaycanda dövlətin iqtisadi siyasətinin mühüm tərkib hissəsidir. Bu məqsədlə qanunvericilik bazasının, inzibati prosedurların və dövlət-sahibkar münasibətlərinin təkmilləşdirilməsi istiqamətində dövlət tərəfindən kompleks tədbirlər həyata keçirilib. Bu barədə Azərbaycan Resöublikası Sahibkarlar (İşəgötürənlər) Təşkilatları Milli Konfederasiyasının prezidendi Məmməd Musayev bildirib ki, sahibkarlıq fəaliyyətinin tənzimlənməsi ilə bağlı qanunvericilik aktlarında təkmilləşmələr aparılıb. Belə ki, “Bəzi fəaliyyət növlərinə xüsusi razılıq verilməsi qaydalarının təkmilləşdirilməsi haqqında” Azərbaycan Respublikası Prezidentinin 02 sentyabr 2002-ci il tarixli fərmanı ilə ölkədə mövcud olan lisenziyalaşdırma sistemi köklü sürətdə təkmilləşdirilib, lisenziyalaşdırılan fəaliyyət növlərinin sayı azaldılıb, sahibkarların lisenziya almaq mexanizmi xeyli sadələşdirilmiş, lisenziyaların müddəti uzadılıb. “Dərin iqtisadi böhran keçirən ölkədə makroiqtisadi sabitliyə nail olunmuş və dinamik inkişafı təmin etmək mümkün olmuşdu. İstənilən iqtisadi artımın məqsədi sosial rifahın yüksəldilməsidir. İnsanların sosial yüksəlişinin təmin olunması, bütün vətəndaşların gələcək sosial həyatının gücləndirilməsi iqtisadi siyasətin əsas uğurudur.\nİqtisadi sahədə islahatların ardıcıl və sistemli şəkildə həyata keçirilməsi məqsədilə Ulu Öndər beynəlxalq tələblərə uyğun qanunvericilik bazasının yaradılmasını təmin etdi. Heydər Əliyevin rəhbərliyi dövründə iqtisadi sahələrin tənzimlənməsi ilə bağlı 70-dən artıq qanun qəbul edilib, 100-dən çox Fərman və Sərəncam imzalanıb, 30-a yaxın dövlət proqramı təsdiq edilib.\nÜmummilli liderin sahibkarlarla keçirilən görüşləri, üzləşdikləri problemlərin nədən ibarət olduğunu bilavasitə onların öz dilindən eşitməsi və bunların qısa müddət ərzində həlli üçün konkret tapşırıqlar, Fərman və Sərəncamlar verməsi özəl sektorun təmsilçilərinə yüksək diqqətin təzahürü idi”.\nOnun sözlərinə görə, belə görüşlərə nümunə kimi 2002-ci ilin 25 aprel tarixində yerli və may ayında xarici iş adamları ilə keçirilən görüşləri göstərmək olar. Bu görüşlərdə sahibkarlığın inkişafı yolları araşdırılıb, bu inkişafa mane olan əngəllərin aradan qaldırılması üçün konkret tədbirlər müəyyənləşdirilib. “Bu görüş Azərbaycan sahibkarlığı tarixində yeni islahatlar dövrünün başlanğıcını qoyub. Belə ki, respublikada sahibkarlığın inkişafı üçün zəruri maliyyə təminatı yaradılıb, süni maneələrin aradan qaldırılması üçün mükəmməl qanunvericilik bazası formalaşdırılıb, sahibkarların hərtərəfli stimullaşdırılması məsələsi diqqət mərkəzində saxlanılıb. 2002-2005-ci illər üçün Azərbaycanda Sahibkarlığın inkişafı ilə bağlı Dövlət Proqramı təsdiq olundu”.\n"Azərbaycanda kiçik və orta sahibkarlığın inkişafının Dövlət Proqramı (2002-2005-ci illər)" qəbul edildi. Proqramda bildirilirdi ki, "Azərbaycan Respublikasında kiçik və orta sahibkarlığa Dövlət Köməyi Proqramı"nda (1997-2000-ci illər) müəyyən edilmiş vəzifələr əsasən yerinə yetirilib. Ölkəmizdə kiçik və orta sahibkarlığın hüquqi bazası inkişaf etdirilib, sahibkarlığın tənzimlənməsi sahəsində əhəmiyyətli irəliləyişlər olub. kiçik və orta sahibkarlığa (KOS) təhsil, informasiya və məsləhət xidmətləri göstərən strukturlar genişlənmiş və onların fəaliyyəti güclənib. KOS-lara maliyyə köməyi mexanizmlərinin formalaşması, sahibkarlar üçün vergi yükünün azaldılması, vergi sisteminin stimullaşdırıcı rolunun gücləndirilməsi istiqamətində zəruri addımlar atılıb. Sahibkarların hüquqlarının və qanuni mənafelərinin qorunması mexanizmlərinin formalaşması sahəsində məqsədli tədbirlər görülüb. Sahibkarlıq fəaliyyətinə qanunsuz müdaxilələrin qarşısını almaq və əsassız yoxlamaları aradan qaldırmaq məqsədi ilə "Nəzarət kitabçası"nın tətbiqinə başlanılıb. KOS-ların regional infrastrukturlarının fəaliyyəti genişlənib. Sahibkarların ictimai və peşə birliklərinin formalaşması istiqamətində əhəmiyyətli nəticələr qazanılıb. KOS-ların inkişafı sahəsində beynəlxalq, regional və xarici dövlətlərin milli təşkilatları ilə əməkdaşlıq əlaqələri genişlənib.\nDövlət əmlakının özəlləşdirilməsi və KOS-ların inkişafı sahəsində həyata keçirilən dövlət köməyi tədbirləri nəticəsində özəl sektor ölkə iqtisadiyyatında payına görə hakim mövqeyə yiyələnib. 2001-ci ilin yekunlarına görə ümumi daxil məhsulda qeyri-dövlət sektorunun payı 71,0 faiz təşkil edib. Sənaye istehsalının 48,3 faizi, kənd təsərrüfatı istehsalının 99,0 faizi, tikinti işlərinin 76,1 faizi, daxili əmtəə dövriyyəsinin 98,4 faizi, əhaliyə göstərilən pullu xidmətlərin 62,5 faizi, sərnişin daşınmasının 83,9 faizi, xarici ticarət dövriyyəsinin 59,0 faizi, ixracın 52,6 faizi, idxalın 69,0 faizi özəl bölmənin payına düşüb. Dövlət büdcəsinin gəlirlərinin 39,6 faizi qeyri-dövlət sektorundan daxilolmalar hesabına formalaşıb. Ölkə üzrə əhalinin ümumi məşğulluğunda qeyri-dövlət bölməsinin payı 70,0 faiz təşkil edir. 2001-ci ilin yekunlarına görə, dövlət qeydiyyatından keçmiş qeyri-dövlət bölməsinə aid olan hüquqi şəxs statuslu təsərrüfat-maliyyə strukturlarının sayı 58,6 mini keçib. Bunun 80,1 faizi kiçik və orta müəssisələrdir. Orta hesabla əhalinin hər 10 min nəfərinə dövlət qeydiyyatından keçmiş 58 kiçik müəssisə düşür. Son 5 ildə KOS-un ümumi daxili məhsulda payı 24,7 faizdən 42,7 faizə çatıb.\nBununla yanaşı, ölkəmizdə formalaşmış siyasi və makroiqtisadi sabitliyin yaratdığı imkanlardan KOS-ların inkişafının sürətləndirilməsi məqsədləri üçün tam istifadə olunmayıb. Sahibkarlıq fəaliyyəti ilə məşğul olanların sayı mövcud imkanlardan azdır. Özəl sektorun ölkə iqtisadiyyatında xüsusi çəkisi yüksəlsə də, bu bölmədə hələlik strateji cəhətdən mühüm olan, struktur formalaşdırıcı potensiala malik müəssisələr zəif inkişaf edir. KOS sektorunun ölkənin ixrac potensialının gücləndirilməsinə və strukturunun təkmilləşdirilməsinə təsiri məhduddur. Sahibkarlığın regional inkişafının hazırkı səviyyəsi ölkənin mövcud potensialına uyğun gəlmir. Belə ki, indi KOS müəssisələrinin 70 faizi Bakı şəhəri və onun ətrafında cəmləşmişdir. Daxili istehsalçılar arasında əlaqələr zəif inkişaf edir və KOS-lara iri müəssisələrin kooperasiyası və inteqrasiyası zəruri səviyyəyə çatmayıb.\nBu proqramın qanunvericilik bazasını Azərbaycan Respublikasının Konstitusiyası, Azərbaycan Respublikasının Mülki Məcəlləsi, "Sahibkarlıq fəaliyyəti haqqında" və "Kiçik sahibkarlığa dövlət köməyi haqqında" Azərbaycan Respublikasının qanunları və digər qanunvericilik aktları təşkil edir.\nQanunvericiliyin təkmilləşdirilməsi istiqamətində atılan addımlar sonrakı dövrlərdə də davam etdirildi. "Azərbaycan Respublikasında maşınqayırma sənayesinin inkişafının Dövlət Proqramı (2002-2005-ci illər)", "Azərbaycan Respublikasında aqrar bölmənin inkişafının Dövlət Proqramı (2002-2006-cı illər)" qəbul edildi. Sahibkarlıq fəaliyyətinin tənzimlənməsi ilə bağlı qanunvericilik aktlarında da təkmilləşmələr aparıldı. Belə ki, "Bəzi fəaliyyət növlərinə xüsusi razılıq verilməsi qaydalarının təkmilləşdirilməsi haqqında" Azərbaycan Respublikası Prezidentinin 2 sentyabr 2002-ci il tarixli fərmanı ilə ölkədə mövcud olan lisenziyalaşdırma sistemi köklü sürətdə təkmilləşdirildi. Lisenziyalaşdırılan fəaliyyət növlərinin sayı 8 dəfə azaldılaraq 240-dan 30-a endirildi, sahibkarların lisenziya almaq mexanizmi xeyli sadələşdirilərək lisenziyaların müddəti uzadıldı.\n11 İyun 2018 [18:28]


DİN-in yeni təmir olunan məktəbindən çirkab suyun çəkilməsi üçün 48 min manat ayrıldı - VİDEO\n22 noy 2019, 17:18\nDaxili İşlər Nazirliyinin Arif Heydərov adına Sıravi və Kiçik Rəis Heyəti Hazırlayan Məktəbi bu gün iki şirkətlə tender müqaviləsi bağlayıb.\nYeniavaz.com açıqlanan rəsmi məlumatlara istinadən bildirir ki, Arif Heydərov adına Sıravi və Kiçik Rəis Heyəti Hazırlayan Məktəb cəmi 4 ay əvvəl dövlət qeydiyyatına alınan "Lorista-SS" MMC adlı şirkətlə "Çirkab sularının çəkilməsi" işi üçün müqavilə bağlayıb. Görüləcək işin məbləği 48 min manat təşkil edəcək.\nMaraqlı məqamlardan biri odur ki, etender.gov.az saytında "Lorista-SS" MMC-nin VÖEN-i səhv göstərilib. Qeyd olunan nömrə Vergilər Nazirliyinin məlumatında göstərilən VÖEN-lə uyğun gəlmir.\nDiqqət çəkən məqamlardan biri isə odur ki, Arif Heydərov adına Sıravi və Kiçik Rəis Heyəti Hazırlayan Məktəb yeni təmir olunub. Ötən ayın 12-də Daxili işlər naziri Vilayət Eyvazovun iştirakı ilə yeni təmir olunan məktəbə baxış keçirilib. Lakin, təmirdən qısa müddət keçməsinə bamayaraq məktəb ərazisindən çirkab suların çəkilməsinə yenidən 48 min manat vəsait ayrılır.\nOnu da qeyd edək ki, Arif Heydərov adına Sıravi və Kiçik Rəis Heyəti Hazırlayan Məktəb bu gün daha bir şirkətlə 48 min manat məbləğində müqavilə imzalayıb. Bu müqaviləyə görə SİNQA MMC adlı şirkət məktəbə içməli su satacaq.\nQeyd edək ki, Vergilər Nazirliyinin məlumatlarında bu cür qəribə adı olan şirkətə rast gəlmək mümkün olmur. "Sinqa" xəstəlik adıdır və qidada vitaminlərin, xüsusilə də C vitaminin (abskorbik turşusu) çatışmaması nəticəsində meydana gələn və diş ətinin boşalması, yumşalması və ondan qan axması şəklində təzahür edir.


Yay turizm mövsümü başa çatır - serqqapisi.az\nYay turizm mövsümü başa çatır\nNəşr edilib 22.09.2016 09:10 |\nTurizmin inkişafı ilə bağlı qarşıya qoyulan vəzifələr necə yerinə yetirilib?\nCəmiyyətin sosial-mədəni inkişaf göstəriciləri arasında mühüm yer tutan turizmə maraq artmaqdadır. Dövlətimizin turizmin inkişafına göstərdiyi diqqət ilk olaraq bu sahədən hər bir vətəndaşın faydalanması və ölkəmizin gözəlliklərinin, tarixi-mədəni zənginliklərinin dünyaya tanıdılması məqsədi daşıyır. Muxtar respublikamızda da mövcud olan rəngarəng turizm ehtiyatları və müasir turizm infrastrukturu bu mühüm sahənin inkişafı üçün hərtərəfli şərait yaradır.\nCari il mart ayının 18-də Naxçıvan Muxtar Respublikası Ali Məclisində turizmin inkişaf etdirilməsi ilə bağlı keçirilmiş müşavirədə deyildiyi kimi turizmin inkişafı üçün sahib olduğumuz potensialdan səmərəli istifadə olunması və güclü təşviqat mexanizminin qurulması tələb olunur. Başqa sözlə, turizmin inkişafına bütün cəmiyyət olaraq maraqlıyıqsa, onda hər birimiz də bu sahənin inkişafı üçün üzərimizə düşən vəzifəni yerinə yetirməyə çalışmalıyıq.\nTurizm çox unikal bir sahədir. Məhz buna görə də elmi ədəbiyyatlarda turizmi yeni dünyanın yeddi möcüzəsindən biri və gözəgörünməz ixracat forması adlandırırlar. Turizmin yüksək səviyyədə inkişaf etdiyi ölkələrin təcrübəsi göstərir ki, bu sahədə uğur qazanmaq üçün cazibədar ehtiyatlarla yanaşı, həm də bu ehtiyatlardan istifadəyə imkan verən işgüzar potensial tələb olunur. Bu potensial bizdə də var. Bu həm turizm ehtiyatlarından istifadəyə şərait yaradan müasir infrastruktur, həm də bütün bunları hərəkətə gətirib iqtisadi dövriyyəyə cəlb edə bilən maddi-texniki baza və kadr təminatıdır. Ötən müddət ərzində Naxçıvan Muxtar Respublikasında turizmin inkişafı üçün yaradılan şərait göz qabağındadır. Qalır təkcə bu şəraitdən səmərəli istifadə edib, turizmdən gözlədiyimiz nəticələrə nail olmaq. Biz də builki yay turizm mövsümündə bütün bunlardan necə istifadə olunduğunu öyrənmək və yuxarıda adıçəkilən müşavirədə aidiyyəti təşkilatlara verilmiş tapşırıqların icrası barədə oxucuları məlumatlandırmaq üçün həmin qurumların bir neçəsinə elektron məktubla müraciət etdik.\nTurizm öz təbiətinə görə gəncləri daha çox maraqlandıran və eyni zamanda turizm-tanıtım işində gənclərin fəallığına həssas olan bir sahədir. Məhz bu baxımdan Naxçıvan Muxtar Respublikası Ali Məclisinin Sədri yanında Gənclər Fondunun redaksiyamıza göndərdiyi məlumatda cari ilin aprel, may, iyun və iyul aylarında fond tərəfindən “Naxçıvanı tanıyaq” devizi altında gənclərin Naxçıvanqalaya, Duzdağ Fizioterapiya Mərkəzinə, Şahbuz Dövlət Təbiət Qoruğu və Batabat Astrofizika Rəsədxanasına, Əlincəqalaya səfərlərinin təşkil olunduğu bildirilir. Bunlardan əlavə, ötən dövrdə 5 iyun – Ümumdünya Ətraf Mühitin Mühafizəsi Günü ilə əlaqədar Naxçıvan Muxtar Respublikası Ali Məclisinin Sədri yanında Bilik Fondunun təşkilatçılığı ilə “Gənclər ətraf mühitin çirklənməsinə yox deyir” devizi altında Şahbuz və Babək rayon gənclərinin iştirakı ilə Batabatda təmizlik aksiyası, Ordubad və Culfa rayon gənclərinin iştirakı ilə Akademik Həsən Əliyev adına Zəngəzur Milli Parkı ərazisində maarifləndirici aksiya, Şərur, Kəngərli və Sədərək rayonlarının parklarında gənclərin iştirakı ilə maarifləndirici tədbir və güləkmə aksiyası, Naxçıvan şəhər gənclərinin iştirakı ilə Uzunoba Su Anbarı ətrafında “Hərəmiz bir ağac əkək” aksiyası, AMEA Naxçıvan Bölməsi Bioresurslar İnstitutunun Nəbatat bağında gənclərin iştirakı ilə “Ətraf mühiti necə qoruyuruq” mövzusunda diskussiya keçirilib, “Yaşıllıqlara qulluq” aksiyası çərçivəsində Naxçıvan Dövlət Universiteti ərazisində toplanmış tullantıların yandırıldığı tonqalın ətrafında gənclərin əhaliyə müraciəti qəbul olunub. Fond tərəfindən iyunun 29-da gənclər arasında “Naxçıvanın turizm imkanları” mövzusunda foto-müsabiqə və 2 aprel-5 iyun tarixləri arasında həftəsonu günlərində muxtar respublikanın məktəblilərindən, sağlamlıq imkanları məhdud uşaqlar və aztəminatlı ailələrin uşaqlarından, ümumilikdə, 405 nəfərin Ağbulaq İstirahət Mərkəzində istirahəti təşkil olunub. Bununla yanaşı, 16 iyundan 13 sentyabra qədər Ağbulaqda muxtar respublikanın idman federasiyaları üzvləri olan 1080 idmançının 2 günlük istirahəti təşkil olunub, sosial şəbəkələrdə turizmlə bağlı xeyli material yerləşdirilib.\nMuxtar respublikanın gənclərlə iş üzrə digər mühüm dövlət orqanı olan Gənclər və İdman Nazirliyi də bu dövrdə müşavirədə verilmiş tapşırıqların icrasına uyğun olaraq naxçıvanlı gənclərin daxili turizm səfərlərini diqqətdə saxlayıb, bu məqsədlə yuxarıda qeyd etdiyimiz müxtəlif tədbirlərdə məktəbli və idmançı gənclərin iştirakını təmin edib. Bundan başqa, nazirliyin əməkdaşları sosial şəbəkələrdə öz fəallıqlarını daha da artırıblar.\nNaxçıvan Muxtar Respublikası Əmək və Əhalinin Sosial Müdafiəsi Nazirliyindən redaksiyamıza daxil olmuş məlumatda verilmiş tapşırığın icrasına uyğun olaraq Təhsil, Gənclər və İdman nazirlikləri ilə birgə aprel ayında sağlamlıq imkanları məhdud 39 məktəbli uşağın 6 valideynin müşayiəti ilə, mayın 14-də aztəminatlı ailələrin 45 məktəbli uşağının, iyulun 14-də və avqustun 15-də fiziki imkanları məhdud 90 idmançının Ağbulaq İstirahət Mərkəzində istirahətlərinin təşkil olunduğu bildirilir.\nTurizm tanıtım, reklam və təbliğat işlərinə çox həssasdır. Məhz buna görə də müşavirədə Naxçıvan Muxtar Respublikası Mədəniyyət və Turizm, eləcə də Rabitə və Yeni Texnologiyalar nazirlikləri qarşısında bu istiqamətdə mühüm vəzifələr qoyulub, konkret olaraq muxtar respublikanın turizm potensialını təbliğ edən elektron resursları internetdə yerləşdirmək və bu məlumatların daim yenilənməsini təmin etmək, dövlət təşkilatlarının internet səhifələrində Naxçıvanın turizm potensialı ilə bağlı bölmələr yaratmaq tapşırığı verilib.\nBu tapşırıqların icra vəziyyəti ilə bağlı Mədəniyyət və Turizm, Rabitə və Yeni Texnologiyalar nazirlikləri tərəfindən redaksiyamıza göndərilmiş məlumatlarda Naxçıvan Turizm İnformasiya Mərkəzinin fəaliyyətinin genişləndirildiyi, onun Azərbaycan, rus və ingilis dillərində saytının yaradıldığı və yaradılmış elektron resursların populyar sosial şəbəkələr vasitəsilə dünya ilə paylaşıldığı bildirilir. Bundan əlavə, “Əlincəqala” Tarix-Mədəniyyət Muzeyinin saytının, bir sıra turizm marşrutlarının reklam-informasiya materiallarının hazırlanması üzərində işlər davam etdirilir. Bütün bunlar muxtar respublikamızın turizm potensialının tanıdılması baxımından təqdiredici işlərdir.\nMüşavirədə Naxçıvanın turizm imkanlarının təbliği məqsədilə proqram hazırlanması, müxtəlif layihələrin həyata keçirilməsi və gənclərin sosial şəbəkələrdə muxtar respublikanın turizm potensialının təbliğində fəallığının artırılması Təhsil Nazirliyi qarşısında bir vəzifə kimi qoyulub. Nazirlikdən aldığımız məlumatda bu məqsədlə müvafiq təşkilatlarla birgə həyata keçirilmiş tədbirlər haqqında məlumat verilsə də, sosial şəbəkələrdə görülmüş işlərdən bəhs olunmur.\nMuxtar respublikamızda müalicə turizminin inkişafı üçün yaxşı perspektivlər vardır. Bu baxımdan müşavirədə muxtar respublikamızda müalicə-sağlamlıq turizminin inkişafı məqsədilə Səhiyyə Nazirliyi qarşısında da vəzifələr qoyulub, Duzdağ Fizioterapiya Mərkəzi və Darıdağ Arsenli Su Müalicəxanasının imkanları ilə bağlı elektron resursların hazırlanması və internetdə yerləşdirilməsi tapşırığı verilib. İnanırıq ki, bu məsələnin həlli ilə Səhiyyə Nazirliyi qarşıdakı dövrdə ciddi məşğul olacaq.\nTurizm iqtisadiyyatın mühüm bir sahəsi, beynəlxalq turizmin gəlmə tipi isə ölkə ixracatının mühüm bir hissəsidir. Naxçıvan Muxtar Respublikası İqtisadiyyat Nazirliyindən aldığımız məlumatda bu fikir tam əksinə göstərilsə də, ancaq turizmə dair istənilən dərs vəsaitində gəlmə turizmin inkişafının məhz ixracyönümlü siyasətə xidmət etdiyi açıq şəkildə izah olunur. Muxtar respublikamızda da daxili və gəlmə turizmin inkişafından məhz regional inkişaf, yeni iş yerlərinin yaradılması və valyuta gəlirlərinin əldə olunması kimi mühüm iqtisadi nəticələr gözlənilir. Elə bu məqsədlə müşavirədə İqtisadiyyat Nazirliyinə muxtar respublikada turizm sahibkarlığının inkişaf etdirilməsi, özəl sektor tərəfindən real təkliflər ortaya qoyulması, turizmlə məşğul olan sahibkarlara müvafiq tövsiyələr verilməsi, biznes-planların işlənilməsinə və onların tətbiqinə çalışılması, habelə Azərbaycanı, eləcə də Naxçıvanı tanıdan suvenirlərin, hədiyyəlik xatirə əşyalarının hazırlanması və satışının diqqətdə saxlanılması, ölkəmizdə və xaricdə təşkil olunan müxtəlif sərgilərdə Naxçıvanın turizm potensialının nümayiş etdirilməsi tapşırığı verilib. Nazirlikdən aldığımız məlumatda turizm sahibkarlığının inkişafı üçün qarşıya qoyulan vəzifələrin icrasından danışılmasa da, hədiyyəlik əşya hazırlanması və satışı, eləcə də xarici ölkələrdə keçirilən sərgilərdəki iştiraklar baxımından xeyli işlərin görüldüyü qeyd olunur. Qarşıdakı dövrdə turizm üzrə biznes-planların işlənilməsi, muxtar respublikamıza məxsus turizm məhsulunun hazırlanması və turistlərə təklifi istiqamətində müşavirədə verilmiş tapşırıqların tam yerinə yetirilməsi üçün işlər görüləcəkdir.\nHər sahədə olduğu kimi, turizmin də inkişafı bu sahədə çalışan yüksəkixtisaslı kadrlardan çox asılıdır. Elə bu səbəbdəndir ki, müşavirədə turizm sahəsində çalışan kadrların tarix, coğrafiya, mədəniyyətşünaslıq sahələrini, zəruri xarici dilləri bilməsi və müasir informasiya-kommunikasiya texnologiyalarından istifadə bacarığına yiyələnməsi vurğulanıb, bu məqsədlə Naxçıvan Dövlət Universiteti və “Naxçıvan” Universitetində Turizm və otelçilik ixtisası üzrə ali təhsilli kadr hazırlığı səviyyəsinin artırılması, peşə və ixtisas səviyyələrinin yüksəldilməsi üçün metodiki vəsaitlər hazırlanması, praktik məşğələlər təşkil edilməsi tapşırığı verilib.\nNaxçıvan Dövlət Universitetinə göndərdiyimiz sorğuya bu ali təhsil müəssisəsindəki Bələdiyyə və turizm kafedrasının 2015-2016-cı tədris ilindəki gördüyü işlərin hesabatı kimi cavab verilib. Məlumatda kafedranın yaradıldığı 2004-cü ildən bəri müxtəlif illərdə keçirilmiş bir sıra tədbirlərdən, tədris prosesindəki şəffaflıqdan və Bolonya prinsipləri əsasında keçilən dərslərdən danışılsa da, metodiki vəsaitlər hazırlanması barədə konkret bir cavab yoxdur. Ancaq kafedranın nəzdindəki “Gənc turistlər dərnəyi”, “Tələbə turizm assosiasiyası”nın fəaliyyəti, habelə tələbələrin Zəngəzur Milli Parkına, Əlincə qalasına, Şahbuz və Ordubad şəhərlərinə təşkil olunmuş ekskursiyaları burada praktik məşğələlərə daha çox diqqət yetirildiyini göstərir. İnanırıq ki, gələcəkdə Naxçıvan Dövlət Universitetində turizm üzrə metodiki vəsaitlər hazırlanmasına da diqqət artırılacaqdır.\n“Naxçıvan” Universitetində müşavirədə verilmiş tapşırıqların icrası istiqamətində Turizm İnformasiya Mərkəzi yaradılıb, Nəqliyyat Nazirliyi ilə birgə taksi sürücülərinin maarifləndirilməsi üçün kurslar təşkil olunub. Turizm və otelçilik ixtisası üzrə təhsil alan 3 nəfər tələbənin Azərbaycan Turizm və Menecment Universitetində keçirilmiş konfransda iştirakı təmin edilib. Bundan əlavə, “Naxçıvan” Universitetinin Turizm İnformasiya Mərkəzinin nəzdində yaradılmış “Gənc tur” qurumunun təqdimat mərasimi olub, fəal gənclərin iştirakı ilə “Yurdumuzu tanıyaq” layihəsi həyata keçirilib. Bu ali təhsil ocağında turizmin tədrisi ilə məşğul olan müəllimlərin 1 dərs vəsaiti və 10-dan artıq fənn proqramı dərc edilib, 3 elmi məqaləsi ABŞ və Almaniyanın indeksli jurnallarında çap olunub.\nTuristlərin gəldikləri yerdə rahat hərəkəti və dolğun təəssürat almaları üçün nümunəvi nəqliyyat və xüsusən də taksi xidməti çox vacibdir. Müşavirədə bu məqama diqqət çəkən Ali Məclisin Sədri Naxçıvan Muxtar Respublikası Nəqliyyat Nazirliyi qarşısında da konkret vəzifələr qoyaraq sürücülərin yaşadıqları ərazinin tarixi, məişəti, təbiəti, mədəni ünvanları ilə bağlı ümumi biliklərə malik olması zərurətini vurğulayıb. Bununla bağlı nazirlikdən aldığımız məlumatda bildirilir ki, cari ilin mart ayından başlayaraq muxtar respublikada taksi fəaliyyəti göstərən nəqliyyat vasitələrinin sürücüləri üçün muzey günlərinin qrafiki tərtib olunub, qrafikə əsasən hər ay 5 dəfə müxtəlif qruplar şəklində taksi sürücülərinin muzeylərdə seminar- məlumatlandırma işi təşkil edilib. Habelə “Naxçıvan” Universitetində Turizm İnformasiya Mərkəzinin tədris proqramında turizmə yararlı sürücülər üçün təşkil olunan kursda 20 nəfər sürücünün iştirakı təmin edilib. Sürücülərə kurs ərzində muxtar respublikanın bütün rayonlarında yerləşən tarixi abidələr, muzeylər, habelə digər görkəmli yerlər haqqında məlumat verilib, ingilis və rus dillərində qarşılama terminologiyası öyrədilib, kursu müvəffəqiyyətlə bitirən sürücülərə sertifikatlar təqdim olunub. Bundan əlavə, Naxçıvan Muxtar Respublikası Mədəniyyət və Turizm Nazirliyi ilə birlikdə turizmin inkişafı ilə əlaqədar taksi sürücülərinin 2 günlük seminar-müşavirəsi keçirilib, sürücülərə muxtar respublikanın turizm mərkəzləri, tarixi abidələri haqqında məlumatlar verilib.\nMüşahidələr göstərir ki, bu sahədə hələ çox iş görülməlidir. Belə ki, sürücülərin bu barədə təsəvvürlərini öyrənmək üçün onlar arasında kiçik bir sorğu apardıq. Nəticədə, müraciət etdiyimiz taksi sürücülərinin bir qisminin bu barədə xeyli məlumatlı olduğunu görsək də, bir çoxunun Naxçıvandakı muzeylərin adlarını, tarixi abidələrin yerlərini və təxmini yaşını bilmədiyini müşahidə etdik.\nBuilki yay turizm mövsümü başa çatmaq üzrədir. Muxtar respublikamız bu mövsümdən nə əldə etdi, hansı təcrübəni qazandı? Kim bu mövsümdə bu vacib sahənin işinə töhfə vermək üçün nə etdi, kim daha çox əməli iş gördü, kimlər bu işlərdən bir az geri qaldı? Qoy hər bir kəs özü bu suallara cavab versin. Ancaq onu deyə bilərik ki, ötən dövrdə bu sahənin inkişafı üçün xeyli iş görülüb. Bunun nəticəsidir ki, yay turizm mövsümündə Naxçıvana ötən illə müqayisədə daha çox turist gəlib. Görülmüş işlərin təhlil olunub nəticə çıxarılması ümumi bir məqsədə, ölkəmizin və diyarımızın inkişafına xidmət edir.


Suriyada ölən sumqayıtlı güləşçinin atası danışdı - VİDEO\nTarix: 2-04-2014, 13:32 Oxunma sayı: 993 Bölmə: Hadisə\nSuriyada öldürülən Sumqayıt şəhər sakini Ceyhun Bayramovun atası Süleyman Bayramov BBC Azərbaycancaya müsahibəsində deyib ki, oğlu 2012-ci ilin avqust ayında ölkəni tərk edib.\n“Ceyhun deyirdi ki, müsəlmanlar bir-birlərinə dayaq olmalıdılar və ora cihad məqsədi ilə getmişdi. Avqustun 19-dan evdən bayram namazına gedirəm deyə çıxdı və iki gün sonra zəng elədi ki, Türkiyədəyəm işləyirəm. İki ay sonra Suriya nömrəsi ilə bizimlə əlaqə saxladı və bildim ki, ordadır”.\nCənab Bayramov deyir ki, əsgər xidmətini çəkmək üçün Ceyhuna göndəriş gələn zaman onun ölkədə olmadığınl bilən hüquq-mühafizə orqanları beynəlxalq axtarışa veriblər.\n“Ölüm xəbərini martın 22-də aldıq. Gecə bacısı bizlə skaypla əlaqə yaratdı və dedi ki, kürəkənim də, Ceyhun da şəhid olub. Mənim aldığım məlumata görə, kürdlərlə döyüşdə öldürülüblər və meyitlərini döyüş zamanı çıxarda bilməyiblər”.\nO deyir ki, oğlunun məscidə tez-tez getməsinin qarşısını almaq istəyib.\n“5-6 ay qabaq narahat olmağa başlamışdım. Mən çox çalışdım, amma onu bu yoldan döndərməyi bacarmadım”, ata Bayramov deyir.\nİdman Akademiyasının 3-cü kurs tələbəsi olan Ceyhun Bayramov 2009-cu ildə Yunan-Roma güləşi üzrə Azərbaycan çempionu olub.\n“Son vaxtlar çempionatlarda iştirak edəndə əvvəlki kimi fəallıq eləmirdi. Yəqin ki, oranın rejimi bunu qəbul etmirdi. Uşaqlıqdan möhürlə namaz qılırdı, amma son vaxtlar möhürsüz namaza başladı”.\nAta Bayramov danışır ki, Ceyhunun ardınca iki ay sonra kürəkəni də Suriyaya yola düşüb.\n“Mən belə başa düşürəm ki, bunlar danışmışdılar. Yəqin Aydına deyib ki, siz ailəlisiz, mən subayam. Məşqə gedəndə müəllimi onun dostlarını idman zalına buraxmırdı, deyirdi birdən digər uşaqlar da təsir altına düşər”.\nÖtən ilin may ayında oğlunu görmək üçün Suriyaya gedən ata deyir ki, övladını Azərbaycana qayıtmağa razı sala bilməyib.\n“Onunla görüşmək üçün Suriyaya getdim. Ceyhun orda şəriət qanunlarının riayət olunmasına nəzarət edirdi, silahını da gördüm. Yəni döyüşlərdə iştirak etdiyi barədə heç nə görmədim. Nə qədər yalvarsam da, mənə dedi ki, axirətimi qazanmaq üçün bura gəlmişəm, ata”...\nCeyhun Bayramovun atası ilə BBC Azərbaycanca müxbiri Nailə Abdiyeva söhbət edib.\nTarix: 24-02-2018, 21:39 Oxunma sayı: 573 Bölmə: Siyasət / Dünya\n6 yaşlı uşaq həkimlərin bacarmadığını etdi - MÖCÜZƏ\nTarix: 12-03-2015, 17:51 Oxunma sayı: 1 114 Bölmə: Dünya\nDünyada koronavirusla bağlı SON VƏZİYYƏT\nTarix: 10-09-2021, 10:48 Oxunma sayı: 103 Bölmə: Dünya\nÇinin Vuhan şəhərində ilk yoluxmanın qeydə alındığı COVİD-19 pandemiyasında ölənlərin sayı 4 621\nTarix: 31-10-2018, 10:00 Oxunma sayı: 501 Bölmə: Cəmiyyət\nSumqayıtda ömrün 37-ci baharında bitən nazirlik xilasedicisinin taleyi - FOTOLAR\nTarix: 19-07-2017, 15:14 Oxunma sayı: 5 901 Bölmə: Hadisə / Sumqayıt / Manşet\nDaxili xidmət baş çavuşu Məmmədov Ruslan Teymur oğlu 17 iyun 1980-ci ildə Laçın şəhərində anadan\nABŞ Konqresi Trampın impiçment proseduruna başlayır\nTarix: 25-09-2019, 10:35 Oxunma sayı: 415 Bölmə: Dünya


HRW: Azərbaycan həbsxanada pis rəftara göz yumulmasını dayandırmalıdır\nAzərbaycan hökuməti son bir neçə ildə təcridxanalarda yüzlərlə işgəncə iddiasına baxmayaraq, bircə işgəncə halını belə araşdırmayıb.\nHuman Rights Watch insan haqları təşkilatının dekabrın 11-də yaydığı bəyanatda BMT-nin bu barədə yeni hesabatından bəhs olunur.\nHesabatda Azərbaycanın İşgəncəyə qarşı Konvensiyaya necə əməl etməsi araşdırılıb və üzə çıxıb ki, hökumət işgəncələrə dair etibarlı və davamlı iddiaları yoxlamayıb.\nHesabat Azərbaycan hökumətini ədalətsizcəsinə həbs olunmuş insan haqları müdafiəçilərini azadlığa buraxmağa çağırır.\nBMT-nin İşgəncələrə qarşı Komitəsi bu il noyabrın 11-13-də Azərbaycanda işgəncə və pis rəftar hallarını müzakirə edib, dekabrın 9-da isə nəticələri dərc edib. Elə həmin gün Azərbaycanda hüquq müdafiəçisi Leyla Yunus azadlığa buraxılıb.\n"Hökumət insan haqları müdafiəçilərini bir-birinin ardınca həbsə atdırır, daha sonra isə onlarla pis rəftar barədə deyilənləri təkzib edir", Human Rights Watch-un Avropa və Orta Asiya üzrə direktoru müavini Rachel Denber deyir.\n"BMT-nin İşgəncələrə qarşı Komitəsi hökumətə aydın şəkildə bildirib ki, insan haqları müdafiəçilərini buraxmaq, həbsxanada pis rəftara göz yumulmasını dayandırmaq lazımdır".\nKomitə son illər hüquq-mühafizə orqanlarından yüzlərlə işgəncə şikayəti ilə bağlı bircə şəxsin belə cəzalandırılmamasından narahatlığını bildirib. Komitə hesab edir ki, bu, işgəncələrin "sürətli, səmərəli və qərəzsiz" araşdırılmadığını göstərir.\nKomitə həmçinin Azərbaycanın dialoq zamanı qaldırılan işgəncə və pis-rəftar iddialarını əsassız saymasından narahatlığını ifadə edib. Komitə Azərbaycanı "davamlı işgəncə və cəzasızlıq probleminə dözümlü yanaşma"ya son qoymağa çağırıb.\nHesabatda Leyla və Arif Yunuslar, İlqar Məmmədov, İntiqam Əliyev, NİDA-çılarla həbsdə pis rəftar, eləcə də onların qanunsuz həbsindən dərin narahatlıq bildirilir.\nBMT komitəsi məhbusun öz seçimi ilə vəkillə təmin olunmaması, məhkəmələrin və vəkillərin müstəqil olmaması, insan haqları işlərinə çıxan bəzi vəkillərin Vəkillər Kollegiyasından qovulması məsələlərinə də toxunub.\nMüsbət addımlar kimi məhbusların hüquqları, məişət zorakılığı, məhbuslara tibbi və psixoloji yardım göstərilməsi barədə qanunların qəbulu qeyd olunub.\nÖz növbəsində, Azərbaycan hökuməti ölkədə işgəncələrlə bağlı iddiaları qəbul etmir, insanların hüquq qarşısında bərabər olduğunu bildirir.


Bu gün ulduzların toqquşduğu, bütün dünyanın diqqətinin bir nöqtəyə cəmləşdiyi gündür. Futbol həvəskarları var ki, mövsüm ərzində yalnız bir dəfə ekran qarşısında 90 dəqiqə oturmağa səbr edir.\n“El-Klasiko”nun əhəmiyyətini, dəyərini sözlə çatdırmaq çox çətindir. Turun, ayın, mövsümün, hətta ilin oyunu da deyə bilərik. Uzun sözün qısası, müasir futbolun iki fövqəlistedadı – Ronaldoyla Messi üz-üzə gələcək. Bu sadə çempionat oyunu deyil. Bu, çempionluq yükünü daşıyan oyundur. Bu, iki superfutbolçunun qarşılaşmasıdır. Bu, bombardirlər yarışını da yaxından maraqlandıran supermatçdır. Başqa sözə ehtiyac varmı?


BANM - Bakı Ali Neft Məktəbində "Qan yaddaşımız Xocalı" adlı anım tədbiri keçirildi\nBakı Ali Neft Məktəbində "Qan yaddaşımız Xocalı" adlı anım tədbiri keçirildi\nBakı Ali Neft Məktəbində (BANM) Xocalı faciəsinin 24-cü ildönümünə həsr olunmuş “Qan yaddaşımız Xocalı” adlı anım tədbiri keçirildi. Tədbirdə Azərbaycan Hərb Tarixi Muzeyinin rəisi, Azərbaycan Respublikası Müharibə Veteranları və Beynəlmiləlçi Hərbçilər İctimai Birliyinin sədri, Qarabağ və Əfqanıstan müharibələrinin iştirakçısı, “Qırmızı ulduz” ordenli, ehtiyatda olan polkovnik Əzizağa Qəni-zadə və muzeyin əməkdaşları, Ali Məktəbin rəhbərliyi, professor-müəllim heyəti və tələbələri iştirak etdilər. Təbdirdən öncə Ali Məktəbin Akt zalının önündə Xocalı soyqırımından bəhs edən rəsm əsərlərinin, kitab və müxtəlif təbliğat materiallarının sərgisi nümayiş olundu.\nTədbirdə Xocalı soyqırımında həlak olanların əziz xatirəsi bir dəqiqəlik sükutla yad edildi. Ali Məktəbin rektoru Elmar Qasımov Xocalı soyqırımının mənfur erməni millətçiləri tərəfindən əsrlər boyu xalqımıza qarşı aparılan etnik təmizləmə və soyqırımı siyasətinin ən qanlı səhifələrindən, ən qəddar və amansız terror hadisələrindən biri olduğunu dedi. O, bildirdi ki, 1992-ci il fevralın 25-dən 26-na keçən gecə ermənilər keçmiş sovet ordusuna məxsus alayın əsgər və zabitləri ilə birlikdə Xocalı şəhərini yerlə-yeksan etdilər, əliyalın, dinc əhalini, uşaqları, qadınları, qocaları ağlasığmaz vəhşiliklə öldürdülər və ya girov götürdülər. Rektor Elmar Qasımov Ümummilli lider Heydər Əliyevin hakimiyyətə gəlişindən sonra Azərbaycan dövlətinin Xocalı soyqırımı haqqında həqiqətləri dünya dövlətlərinə, parlamentlərinə və beynəlxalq təşkilatlara çatdırılması üçün böyük işlər gördüyünü bildirdi. Elmar Qasımov Azərbaycanın haqq səsinin dünyaya çatdırılması, dünya ictimaiyyətinin bu soyqırımı haqqında məlumatlandırılması üçün gənclərin öz bilik, bacarıq və xarici dil imkanlarından istifadə edərək bu məsələdə vətənpərvərlik göstərməli olduqlarının vacib olduğunu dedi. Elmar Qasımov ABŞ-ın 21 ştatında Xocalı soyqırımı ilə bağlı qətnamələrin qəbul olunduğunu xatırladaraq, həmin ştatların rəhbər şəxslərinə təşəkkür məktubu yazmağın vacib olduğunu tələbələrin diqqətinə çatdırdı. O bildirdi ki, Azərbaycan dövləti güclüdür və həmişə öz mövqeyini dünyaya çatdırmağı bacarır. Elmar Qasımov dövlətimizin səyləri nəticəsində torpaqlarımızın geri qaytarılacağına əminliyini ifadə etdi.\nAzərbaycan Hərb Tarixi Muzeyinin rəisi, Azərbaycan Respublikası Müharibə Veteranları və Beynəlmiləlçi Hərbçilər İctimai Birliyinin sədri, Qarabağ və Əfqanıstan müharibələrinin iştirakçısı, “Qırmızı ulduz” ordenli, ehtiyatda olan polkovnik Əzizağa Qəni-zadə “Xocalı – bəşəriyyətə qarşı çevrilmiş cinayət” mövzusunda məruzə ilə çıxış etdi. O, Xocalı soyqırımının XX əsrdə insanlığa qarşı törədilmiş ən qanlı faciə olduğunu bildirdi. Əzizağa Qəni-zadə bu soyqırımın bəşər tarixində ən qəddar kütləvi terror kimi yadda qaldığını dedi. O, Xocalı soyqırımının Ermənistanın azərbaycanlılara qarşı yürütdüyü etnik təmizləmə siyasətinin bir parçası olduğunu qeyd etdi. Əzizağa Qəni-zadə bu soyqırımı aktını həyata keçirənlərin beynəlxalq məhkəmə qarşısında cavab verməli olduqlarını bildirdi.\nI qrup Qarabağ əlili, ehtiyatda olan polkovnik İntiqam Mirzəyev tələbələri daima vətənpərvər ruhda olmağı, BANM-də aldıqları ingilis dili bilikləri vasitəsilə Azərbaycanı xaricdə layiqincə təmsil etməyi, Azərbaycan həqiqətlərini dünyaya çatdırmağı və şəhidlərin ölməz ruhunu həmişə yad etməyi tövsiyə etdi.\nSonda Xocalı faciəsinə həsr olunmuş “1992-ci ilin qarı” adlı qısametrajlı sənədli film nümayiş olundu.


Muxalifet.az Axar.az-a istinadən xəbər verir ki, Birinci Qarabağ müharibəsi zamanı Azərbaycan oğullarının şücaətinin canlı şahidi olmuş erməni hərbçi müharibənin bərpa olunma ehtimalının nə Ermənistandan, nə də onun siyasətindən asılı olduğunu qeyd edib.\n“Müharibə başlasa, biz heç nə edə bilməyəcəyik. Hətta türklərə (azərbaycanlılar nəzərdə tutulur – Red.) “Biz sizə təslim oluruq” desək belə, onlar bizi öldürəcəklər”, – deyə erməni polkovnik vurğulayıb.\n“Mən müharibənin nə olduğunu bilirəm, mən sülh istəyirəm və qarşı tərəfin nəyə qadir olduğunu bilirəm”, - deyə Karapetyan qeyd edir.\nO, bunu belə ifadə edib: “Sovet İttifaqi dövründə biz türklərlə dostlaşdıq, ancaq əlimizdən dəyənəyi yerə qoymadıq”.\nMəlumat üçün bildirək ki, Arkadi Karapetyan Daşnaksütyun Partiyasının sıralarında olub, 1990-1992-ci illər ərzində Qarabağa hücum edən erməni ordusunun komandiri olub və hazırda da Ermənistan Veteranlar Birliyinin sədridir.


Məryəmin taxt iddiası - Əlavə olaraq - 2022\nMəryəmin taxt iddiası\nMeri Tudorun taxt iddiası qanunla effektiv şəkildə təsdiqləndi. Məryəm Henry VIII-nin qanuni qızı və Araqonun birinci həyat yoldaşı Ketrin idi. Qanun Edvardın bir oğlan kimi mərhum padşahın övladlarının ən böyüyü olmasına baxmayaraq atasının uğur qazanmaq hüququna sahib olduğunu bildirsə də, Məryəm qanuni olaraq növbəti sırada idi. Ancaq katolikçiliyin şiddətli dəstəyi ilə tanınan İngiltərədə, Məryəm kraliça olacağı təqdirdə daha çox dini qarışıqlıqdan qorxanlar var idi. Beləliklə, Northumberland Dükü John Dadley'nin Lady Jane Grey'i taxta çıxarmaq üçün etdiyi hərəkət. Bu, Edvard VI dövründə tətbiq olunan dini islahatların davam etdirilməsinə imkan verərdi.\nQardaşının ölümündə Məryəm özünü təcrid olunmuş hiss etməli idi. İngiltərədəki ən güclü zadəgan, gəlini Lady Jane'nin kraliça olacağını irəli sürmüşdü və ölən Edvard bunu iyunun 21-də qəbul etmişdi.st 1553, Məryəm və Elizabeti hər hansı bir ardıcıllıqla xaric edən bir sənəd imzaladıqda - hər ikisinin qanunsuz olduğunu iddia etdi. Dadlinin çox xəstə olan krala nə dərəcədə təzyiq etdiyi məlum deyil. Bəziləri, sağlamlığına baxmayaraq, Edvardın qərar verməyə qadir olduğunu və Məryəmi xaric etmək qərarının özünün olduğuna inanır.\nEdvard 6 iyulda öldümin 1553-cü il, lakin ölümü haqqında şayiələr açıq şəkildə sızdırılsa da, üç gün ərzində onun ölümü açıq elan edilmədi. Bu müddət ərzində Dadli Lady Jane'nin mövqeyini təmin etmək üçün lazım olduğu düşündüyü şeyi etdi. İyulun 10-da kraliça elan edildimin.\nAncaq iyulun 9-damin, Mary, Edvardın ölümü ilə bağlı şayiələri eşidərək, Privy Şurasının üzvlərinə yazmışdı. Məryəmin məktubu onun taxt haqqının ifadəsi idi. Kopyalanaraq dəstək almaq üçün bir çox böyük şəhərə göndərildi. Əslində, bütün planlaması üçün Dadli ən vacib vəzifələri - Məryəmi təmin etmək və hərəkətlərini və yazdıqlarını idarə etmək və s.\nMəryəmin Şəxsi Şurasına niyyət məktubu, bir çox şəhərdə geniş oxundu və bu, Dadlinin hiyləsinə son qoyan və Ledi Jane Grey ilə birlikdə edamına səbəb olan həqiqi varis üçün xalqın demək olar ki, instinktiv dəstəyi idi. Məktub eyni zamanda Məryəmin akademik qabiliyyətinin əyani göstəricisidir - yaxşı yazılıb və yaxşı mübahisə olunur.\n"Ağalarım, Sizi salamlayırıq və əziz qardaşımız Kralın və mərhum suveren ağanın Allaha göndərildiyi barədə əmin bir elan aldıq. Evlənin, bu xəbərlər, ürəklərimizə necə vay hala gəldiyini, kimin iradəsi və zövqünə ehtiyac duyduğumuzu və təvazökarlıqla bizə və iradəmizə itaət etməyi yaxşı bilir.\nLakin bu acınacaqlı vəziyyətdə, Fransa getməsi və ölümündən sonra indi Fransa titulu olan İngiltərə Krallığının Tacı və idarəçiliyi ilə əlaqəli olan və Parlamentin aktları və vəsiyyətnamə ilə təmin edilən şeylər. ölüm atamızın son iradəsi - hüququmuzu inkişaf etdirən digər hallarla yanaşı - səltənət bilir və bütün dünya bilir. Rulonlarda və qeydlərdə dediyimiz ata və padşahın dediyi qardaş və bu səltənət subyektləri tərəfindən ortaya çıxır, çünki bu mövzuda cahil olmağa iddia edən və ya edə biləcəyiniz yaxşı bir əsl mövzu olmadığına əminik. Allah bizə kömək edər və gücləndirərsə, biz də özümüz yaratmışıq və haqqımızın və adımızın müvafiq olaraq dərc olunmasına və elan edilməsinə səbəb olacağıq.\nBu tərz nə qədər ağır olsa da, qəribə görünür ki, dediyimiz qardaşımız keçən cümə axşamı gecə öldü, bu günə qədər səndən xəbərimiz yox idi. Bununla birlikdə, sizin aranızda eftsoon olan mübahisəli, düşünən və bu hadisəni əmlakımıza və əmlakınıza, ümumi birliyə və bütün hörmətlərimizə görə yaxşı hesabladığınız üçün ağıl və ehtiyatlılığınızı belə hesab etdik. sədaqətinizə və xidmətinizə və zadəgan kişilərin ən yaxşı işləməsini xoşlayacaqlarınıza dair bir çox əminlik.\nBununla birlikdə, sizin məsləhətləşmələrinizdən və məcburi qaydalarınızdan xəbərsiz deyilik, orada sizinlə birlikdə yığılır və hazırlanır - Tanrı kimin tərəfindən və nəyin sonunda olduğunu bilirsiniz və təbiət bəzi pisliklərdən qorxa bilər. Ancaq bəzi səbəblərdən hər hansı bir düşüncə siyasəti sizi tələsdirsə də, şübhə etmirsiniz, ey ağalarım, biz bütün bu əməllərinizi lütfkar hissəyə götürə bilərik, eyni zamanda eyni işi bağışlamağa və tam əfv etməyə də hazırıq. qan tökməkdən və düzəliş edə bilənlərdən qisas almaq. Həm də güvənərək, bu lütfü və fəziləti görünən yaxşı bir hissədə alacaqsınız və qəbul edəcəksiniz və bu bizim ədalətli və qanuni işimizdə olan həqiqi subyektlərimizin və dostlarımızın xidmətindən istifadə etmək məcburiyyətində olmayacağıq. son bağlılıq, bizə göndərəcəkdir.\nBuna görə də, ağalarım, biz sizdən tələb edirik ki, Allaha və bizə borclu olduğunuz üçün, şərəfinizə və şəxslərin arxayınlığı üçün bu andan aldığınız anda haqqımıza və adımıza səbəb olursunuz. London şəhərimizdə və başqa yerlərdə elan ediləcək bu aləmin Tacına və hökumətinə yaxşı görünəcək və bu işdə müvəffəq olmağınıza inanırıq, çünki etibarımız sizə etibarlıdır. Əlimizlə imzalanan bu məktub sizin kifayət qədər təminatınız olacaqdır\nKenninghall'ın 9-un malikanəsində bizim işarəmiz altında verilmişdirmin 1553-cü il.\nMəryəmin verdiyi Şəxsi Şuranın cavabı ümumiyyətlə mənfi oldu. Şəxsi Şurası adından cavabı imzalayanların, insanların Məryəmin Tac almaq hüququnu dəstəklədikləri zaman narahat olmaq üçün yaxşı bir səbəb var idi.\nCopyright 2022 \_ Məryəmin taxt iddiası...


Biləcəri dairəsi və dairəyə birləşən yollarda yenidənqurma işləri aparılıb | Report.az\nBiləcəri dairəsi və dairəyə birləşən yollarda yenidənqurma işləri aparılıb\nBiləcəri dairəsi və dairəyə birləşən yollarda yenidənqurma işləri aparılıb Biləcəri dairəsi və dairəyə birləşən yollarda yenidənqurma işləri aparılıb.\nBiləcəri dairəsi və dairəyə birləşən yollarda yenidənqurma işləri aparılıb.\n“Azərbaycan Avtomobil Yolları” Dövlət Agentliyindən “Report”a verilən məlumata görə, Binəqədi rayonu, Binəqədi şosesi ilə Bakı Beynəlxalq Avtovağzalı birləşdirən və 6 km uzunluğa malik avtomobil yolu Dövlət Agentliyi tərəfindən yenidən qurulur.\nBu layihəyə uyğun olaraq, Biləcəri dairəsində və dairəyə birləşən yollarda sıxlığın azaldılması istiqamətində Bakı Nəqliyyat Agentliyinin sifarişi əsasında hərəkətin təşkilində müəyyən dəyişikliklər edilib, mövcud dairə genişləndirilib, yeni təhlükəsizlik adacıqları yaradılıb.\nMəlumata görə, səki və təhlükəsizlik adacıqlarına 6 min kv.m-ə yaxın bəzək daşları düzülüb, yeni üfiqi nişanlanma xətləri çəkilib, 20 min kv.m-ə yaxın sahədə yeni yol infrastrukturu yaradılıb.


Ərdoğan Əliyevle görüşmeyecek - Azadlıq Xeber\nƏrdoğan Əliyevle görüşmeyecek\n12:58 xeber – Türkiyə Prezidenti Rəcəb Tayyib Ərdoğan İlham Əliyev və Qurbanqulu Berdıməhəmmədovla görüşməyəcək.\nANS PRESS – in məlumatına görə Türkiyə prezidenti Ankarada baş verən terror hadisəsinə görə Türkmənistana baş tutacaq səfərini təxirə salıb. Burada oktyabrın 12-də Azərbaycan prezidenti İlham Əliyev, Türmənistan prezidenti Qurbanqulu Berdıməhəmmədov və Rəcəb Tayyib Ərdoğanın iştirakı ilə üçtərəfli görüş baş tutmalı idi.\nSəfərlə bağlı qərar Ankarada ikiqat terror aktının baş verməsindən sonra dəyişib. Bununla da Azərbaycan, Türkiyə və Türkmənistan dövlət başçılarının ilk üçtərəfli görüşü baş tutmayacaq.\nÖtən gün Türkiyənin paytaxtı Ankarada baş verən insident nəticəsində 95 nəfər ölüb, 246 nəfər yaralanıb.\nTürkiyədə 3 günlük milli yas elan olunub və ölkədəki bütün bayraqlar yarıya qədər endirilib. Baş vermiş terror aktı ilə əlaqədar Azərbaycan prezidenti İlham Əliyev Türkiyəli həmkarı Rəcəb Tayyib Ərdoğana zəng vuraraq başsağlığı verib. Ankaradakı terror aktı Türkiyə Cumhuriyyətində yaşanan ən qanlı hadisə kimi tarixə düşüb.


Kofenin orqanizm üçün faydaları » wWw.Qadinlar.Biz ~ Qadınlar Bir Incidir! Populyar Qadın Saytı\nKofenin orqanizm üçün faydaları\nTarix: 16-09-2016, 08:30\nSəs ver: Harvard Universitetinin alimlərinin hәyata keçirdiyi araşdırmanın nəticəsində məlum olub ki, hər 3 stəkan kofe içmək diabet xəstəliyinə yoluxma riskini azaldır.Tədqiqatlar nəticəsində məlum olub ki, kofe diabet və parkinson xəstəliklərinin riskini azaltmağa qadirdir. Kofe həmçinin xərçəng xəstəliyinin riskini də azaldır.Kofe bizə effektiv məşq etməyə yardım edir.Səhər idmanı etməmiş və ya idman zalına getməmiş bir stəkan kofe için. Kofe endrofinonu və qanı bir neçə dəqiqəyə artıracaq. Endrofinonun artması ilə insan daha gümrah olur.Bir fincan kofe tərkibində müxtəlif növ antioksidantları cəmləyir. Bu antioksidantlar sağlamlıq üçün çox faydalıdırlar. Antioksidantlar orqanizmdəkı oksidantları zərərsizləşdirir. Bu oksidantlar artıq çəkinin yaranmasına səbəb olurlar.Kofe ömrü artırır.Alimlər belə bir qənaətə gəliblər ki, gündəlik kofe içən insanlar daha çox yaşayırlar. Alimlər bunu kofedə olan antioksidantların təsiri ilə izah edirlər.Kofe insanın daha ağıllı edirKofe insanın düşünmə qabiliyyətini gücləndirir.Kofein beynin daha yaxşı işləməsinə səbəb olur.Təhqiqatlar göstərir ki, kofe düşüncə qabiliyyətini artırır.Kofe qaraciyər üçün xeyirlidir. Qaraciyər xərçənginin qarşısını alır.Sağlamolun.az arzum-aysum\nloading... Qadınlarda infrakt riskini hansı içki azaldır?\nher gun segerler bir fincan isdifade edirem ...faydalari haqqinda melumatliyam ama.pis bir yonude odurku asilliliq ve orgesme yardir bir gun icmeyen kimi halsiz ezniy baw agrisi meni.bir teher edir orgesdinse o siqaret ceken.kisiler kimi gerey davamli isdifade edesen yoxsa deli kimi.olursan\n17 sentyabr 2016 00:26\nkofeni cix yix qederinde icmek yaxwidi.sevdiyim ickilerdendi\ncox kofe icmek ziyanlidir\n16 sentyabr 2016 11:38\nKofe cox faydalidir. Gunde en azi bir stekan icmeye calisiram. Insanin zehnini acir\n16 sentyabr 2016 10:23


Sosial-iqtisadi 28/10/2020 13:32\nMilli Hidrometeorologiya Xidmətindən verilən məlumata görə, Bakıda və Abşeron yarımadasının bəzi yerlərində arabir yağış yağacağı gözlənilir. Mülayim cənub-şərq küləyi əsəcək.\nAbşeron yarımadasında mülayim gilavar küləyinin üstünlüyü və rütubətli hava şəraiti gözlənilir ki, bu da meteohəssas insanlarda narahatlıq hissi yarada bilər.\nErmənistanda “Toyota” markalı avtomobilin yol kənarındakı qorunma divarına çarpılması zamanı baş verən yanğın nəticəsində 3…\nBu gün əməkdar müəllim, Azərbaycan Jurnalistlər Birliyinin üzvü, “Qızıl qələm” mükafatı laureatı olan mərhum Şəfiqə…\nXəbər verildiyi kimi, noyabrın 26-da Yasamal rayonu ərazisində Əli Əliyevin qəsdən öldürülməsi faktı ilə bağlı…\nPrezident bu hərbçiləri xidmətdən buraxdı\nPrezident İlham Əliyev bir qrup hərbi qulluqçunun səfərbərlik üzrə hərbi xidmətdən tərxis edilməsi haqqında sərəncam…\nAzərbaycanda COVID’dən ölüm günlük 41-ə qalxdı\nAzərbaycanda bu gün koronavirus infeksiyasına 4426 yeni yoluxma faktı qeydə alınıb, 1995 nəfər müalicə olunaraq…\n“Pfizer” və “BioNTech” şirkətləri 30 noyabr 2020-ci il tarixində “COVID-19″a qarşı “mRNA” peyvənd namizədi “BNT162b2” üçün Avropa Dərman Agentliyinə…\nBakıda Laçının azad edilməsi ilə bağlı avto-yürüş keçirilib. Yürüş Prezident İlham Əliyevin xalqa müraciəti bitdikdən…\nAzərbaycanın Birinci Vitse-prezidenti Mehriban Əliyeva Laçın rayonunu işğaldan azad edilməsi ilə bağlı xalqı təbrik edib. …\nÜçmiədzin şəhərinin sakinləri şəhərdə yerləşən hərbi hissənin qarşısına toplaşaraq Ermənistanın hərbi-siyasi rəhbərliyindən əsirləri geri qaytarmağı…\nLaçınlı şair İlham Qəhrəmanın atası Umud Qəhrəmanov dünyasını dəyişib. Bu barədə Kulis.az -a İlham Qəhrəman məlumat verib.…


İlham Əliyev: «Biz qələbə gününü görəcəyik»\n«Dövlət Neft Fondu məcburi köçkünlərin rahat evlərlə, mənzillərlə təmin edilməsi sahəsində çox böyük iş görüb».\nAzərTac-ın xəbərinə görə, bunu prezident İlham Əliyev Bakının Qaradağ rayonunun Müşfiqabad qəsəbəsində 1440 məcburi köçkün ailəsi üçün yeni salınmış məhəllənin istifadəyə verilməsi mərasiminkindəki çıxışında deyib.\nDövlət başçısı bildirib ki, Azərbaycan öz ərazi bütövlüyünü bərpa edəcək:\n«Sadəcə olaraq biz çalışırıq ki, bunu tezliklə edək. Bu gün işğal altında olan torpaqlara vətəndaşlarımız tezliklə qayıtsın. Tezliklə o şəhərləri biz yenidən tikək, yenidən quraq, bərpa edək».\nPrezident qeyd edib ki, münaqişəyə nə qədər tez son qoyulsa, hər kəs üçün də o qədər yaxşı olar: «Biz də Azərbaycan dövləti olaraq öz tərəfimizdən ölkəmizi gücləndirməklə, iqtisadi, siyasi islahatları aparmaqla, ordumuzu gücləndirməklə qələbə gününü yaxınlaşdırırıq».\nPrezidentin sözlərinə görə, Azərbaycan dövləti öz ərazi bütövlüyünü bərpa etmək istiqamətdə bütün imkanlardan istifadə edir.\n«Biz həm siyasi, diplomatik istiqamətdə, iqtisadi sahədə, əlbəttə, ordu quruculuğu işində daha da güclü olmalıyıq. Gün gələcək biz ərazi bütövlüyümüzü bərpa edəcəyik və ondan sonra bu gün dağıdılmış şəhərləri yenidən quracağıq, bərpa edəcəyik. Azərbaycanlılar öz doğma torpaqlarında yaşayacaqlar, yaşamalıdırlar. Mən buna inanıram, buna əminəm və əminəm ki, bütün Azərbaycan xalqı buna inanır və biz qələbə gününü görəcəyik».


Düşmənin gücü tükənir: Ermənistan həyasızlıqla nəyəsə nail olmağa çalışır\naccess_time13/02/2020 15:12 folder_openSiyasət\nAzərbaycan Xarici İşlər Nazirliyinin mətbuat xidmətinin rəhbəri Leyla Abdullayeva Ermənistan XİN-in Avropa İnsan Hüquqları Məhkəməsinin “Sarıbekyan və Belyan Azərbaycana qarşı” qərarı ilə bağlı bəyanatına münasibət bildirib. XİN sözçüsü bildirib ki, AİHM-nin bu ilin 30 yanvar tarixində qəbul etdiyi qərarı yekun deyil. Azərbaycan tərəfinin 3 ay ərzində bu qərarı Məhkəmənin Böyük Palatasına şikayət etmək haqqı var.\nL.Abdullayeva əlavə edib ki, Məhkəmənin sözügedən qərarı heç də yekdilliklə qəbul olunmayıb və azərbaycanlı hakim Lətif Hüseynov müzakirələr zamanı xüsusi rəylə çıxış edib. Xatırladırıq ki, 2010-cu ilin sentyabr ayında erməni təxribat qrupunun qarşısı alınarkən Ermənistan vətəndaşı Manvel Sarıbekyan adlı kəşfiyyatçı özünə aid olan bir sıra ləvazimatlarla birlikdə yaxalanıb. Oktyabrın 5-də isə o, intihar edib və faktla bağlı Bakı Hərbi Prokurorluğunda cinayət işi açılıb.\nSiyasi şərhçilərin fikrincə, işğalçı bir ölkənin öz diversantının aqibətinə görə, təcavüzə məruz qalmış Azərbaycanı Avropa Məhkəməsinə şikayət etməsi həyasızlıqdır. Avropa Məhkəməsinin düşmənin lehinə qərar qəbul etməsi isə daha ciddi riyakarlıqdır.\nMəsələni “Şərq”ə dəyərləndirən politoloq Fuad Heydər bildirib ki, Ermənistanın indiyədək əldə etdiyi bütün “uğurlar”ın arxasında məhz bu cür saxtakarlıq, iftira və şər-böhtan dayanır.\nAnalitik vurğulayıb ki, nüfuzlu Avropa İnsan Haqları Məhkəməsinin erməni oyununa ortaq olması isə təəssüf doğurur:\n“Ermənistan keçmiş dövrdən bugünədək həyasızlıqla nəyəsə nail olmağa çalışıb. Əslində İrəvanın narahatlığı erməni diversantın intiharı ilə bağlı deyil. Məsələ ondadır ki, Azərbaycan tərəfi son dönəmlərdə qəti şəkildə işğal altında olan torpaqların qaytarılacağını deyir və bununla bağlı bir sıra addımlar atır. Düşmənin təşvişə düşməsinə və Avropa institutlarına üz tutmasına səbəb budur. Ermənistan ciddi təşviş içindədir, ona görə də hər yola ət atır ki, Azərbaycanı “haqsız” çıxarsın və əl-qolumuzu bağlasın. Əgər Avropa ədalətə belə önəm verirsə, o zaman Qarabağın işğalına, Xocalı soyqırımına görə də təcavüzkar Ermənistana cəza tətbiq etsin. Lakin biz indiyə kimi ədalətli mövqenin şahidi olmamışıq”.


Bakıda “Dəniz Kuboku-2019” müsabiqəsinin bağlanış mərasimi keçirilib VİDEO - AZƏRTAC – Azərbaycan Dövlət İnformasiya Agentliyi\nBakıda “Dəniz Kuboku-2019” müsabiqəsinin bağlanış mərasimi keçirilib VİDEO\nAvqustun 15-də Silahlı Qüvvələrin Təlim və Tədris Mərkəzində “Beynəlxalq Ordu Oyunları - 2019” çərçivəsində Bakıda təşkil edilən “Dəniz kuboku - 2019” yarışlarının qaliblərinin mükafatlandırılması və müsabiqənin təntənəli bağlanış mərasimi keçirilib.\nAZƏRTAC xəbər verir ki, Azərbaycan və Rusiya Müdafiə nazirliklərinin rəsmilərinin, iştirakçı dövlətlərin, müşahidəçi qismində Türkiyə, Pakistan, Səudiyyə Ərəbistanı, Bəhreyn və Birləşmiş Ərəb Əmirliklərinin Silahlı qüvvələrinin nümayəndələrinin, xarici ölkələrin Azərbaycanda akkreditə olunmuş hərbi attaşelərinin, Azərbaycan Ordusunun müxtəlif qoşun növlərinin hərbi qulluqçularının, media təmsilçilərinin iştirak etdikləri mərasimdə respublikanın Əməkdar artisti Ramil Qasımovun və əsgər xorunun ifasında dünya şöhrətli sənətkarımız Rəşid Behbudovun repertuarından “Ey Vətən” mahnısı səsləndirilib.\nMərasimin aparıcıları Əməkdar incəsənət xadimi, Prezidentin fərdi təqaüdçüsü, polkovnik Abdulla Qurbani, Rəna Qurbanova və Mixail Sklyamin bildiriblər ki, Rusiya Federasiyası Müdafiə Nazirliyinin təşəbbüsü ilə 2015-ci ildə bünövrəsi qoyulan “Beynəlxalq Ordu Oyunları”na maraq artır və ildən-ilə iştirakçı dövlətlərin sayı çoxalır. “Dəniz kuboku – 2019” müsabiqəsinin həyəcanlı anları artıq geridə qaldı və hərbi dənizçilərimiz təbiətin sərt sınaqlarından uğurla çıxdılar. Üçüncü ildir ki, Azərbaycan “Dəniz kuboku” müsabiqəsinə ev sahibliyi edir və yarışların şəffaf, yüksək səviyyədə təşkili üçün hər cür şərait yaradır. Ötən illərdə olduğu kimi, bu il də “Dəniz kuboku” dostluq, qardaşlıq, qarşılıqlı anlaşma şəraitində keçib və bütün iştirakçı dövlətlərin böyük marağına səbəb olub.\nSonra “Dəniz kuboku – 2019” müsabiqəsində iştirak edən ölkələrin dövlət bayraqları təntənəli surətdə mərasimə gətirilib.\nRusiya Xəzər Flotiliyasının, İran İslam Respublikası, Qazaxıstan və Azərbaycan respublikaları Hərbi Dəniz Qüvvələrinin komandalarının iştirak etdikləri “Dəniz kuboku” müsabiqəsinin kuboku və iştirakçı dövlətlərin bayraqları alqışlar altında səhnəyə gətirilib, yarışların qısa xronikası videoçarx vasitəsilə təqdim edilib, beynəlxalq hakimlər kollegiyasının son qərarı mərasim iştirakçılarına çatdırılıb.\nXəzər dənizinin Azərbaycana məxsus ərazi sularında şəffaf, qarşılıqlı anlaşma şəraitində keçən “Dəniz kuboku – 2019” müsabiqəsinin qalibi Azərbaycan komandası olub. İkinci yeri Rusiya, üçüncü yeri Qazaxıstan komandaları tutub.\nMərasimdə çıxış edən Silahlı Qüvvələrin Baş Qərargah rəisinin müavini, Döyüş Hazırlığı və Hərbi Təhsil Baş İdarəsinin rəisi, “Dəniz kuboku – 2019” müsabiqəsi Təşkilat Komitəsinin sədri, general-leytenant Nizam Osmanov qeyd edib ki, bu gün paytaxt Bakı şəhərində beşinci “Beynəlxalq Ordu Oyunları” çərçivəsində “Dəniz kuboku - 2019” müsabiqəsinə yekun vurulur. O bildirib ki, Rusiya Federasiyası Hərbi Dəniz Donanması və İran, Qazaxıstan, Azərbaycan respublikaları Hərbi Dəniz Qüvvələrinin komandaları on gündən çoxdur Xəzər dənizinin Azərbaycan akvatoriyasında gərgin şəraitdə yarışdılar və bacarıqlarını nümayiş etdirdilər: “Şəffaf və yüksək səviyyədə keçirilən builki müsabiqədə iştirakçıların peşəkar döyüş hazırlığı səviyyəsinin yüksək olduğu müəyyən edildi. Beynəlxalq hakimlər kollegiyası öz vəzifələrini ləyaqətlə yerinə yetirdilər. Artıq qaliblər məlumdur. Sevindirici haldır ki, Xəzəryanı ölkələrin hərbi dənizçiləri öz güclərini döyüş meydanında deyil, yarış meydanlarında sınadılar. Mən “Dəniz kuboku - 2019” müsabiqəsinin uğurla başa çatması münasibətilə Azərbaycan Respublikasının Müdafiə Nazirliyinin rəhbərliyi adından bütün iştirakçıları, hakimləri, azarkeşləri, xüsusilə qalib komandaları təbrik edirəm”.\nGeneral-leytenant bildirib ki, hansı ölkənin komandasının qalib gəlməsindən asılı olmayaraq, ən böyük qələbəmiz Xəzəryanı ölkələrin hərbi dənizçilərinin bir-birlərini yaxından tanıması, qarşılıqlı etimadın güclənməsi, əməkdaşlığın möhkəmləndirilməsi, təcrübə mübadiləsi, dostluq və qardaşlıq mühitinin daha da genişlənməsi oldu. “Onu da diqqətinizə çatdırmaq istəyirəm ki, beşinci “Beynəlxalq Ordu Oyunları”nda altı növ üzrə müsabiqədə Azərbaycanı təmsil edən komandalarımız da yüksək nəticələr əldə ediblər. Bu münasibətlə onları da təbrik edirəm”, - deyə N.Osmanov əlavə edib.\nSonra qaliblərin mükafatlandırılması mərasimi keçirilib. Azərbaycan Respublikası Müdafiə nazirinin müavini, general-leytenant Kərim Vəliyev, Rusiya Federasiyası Müdafiə nazirinin birinci müavini Ruslan Salikov, Silahlı Qüvvələrin Baş Qərargah rəisinin müavini, Döyüş Hazırlığı və Hərbi Təhsil Baş İdarəsinin rəisi, “Dəniz kuboku – 2019” müsabiqəsi Təşkilat Komitəsinin sədri, general-leytenant Nizam Osmanov, Rusiya Federasiyası Silahlı Qüvvələrinin Hərbi Dəniz Donanmasının baş qərargah rəisi, vitse-admiral Andrey Volojinskiy, Azərbaycan Respublikası Hərbi Dəniz Qüvvələrinin komandanı vəzifəsini icra edən birinci dərəcəli kapitan Zaur Hümmətov və Rusiya Federasiyası Silahlı Qüvvələrinin Hərbi Dəniz Donanmasının Döyüş Hazırlığı İdarəsinin rəisi kontr-admiral Oleq Korolyov komandalara və üzvlərinə kubok, medal və diplomlar təqdim ediblər.\nSonra Azərbaycanın dövlət himni ifa edilib.\nDaha sonra çıxış edən Rusiya Federasiyası Müdafiə nazirinin birinci müavini Ruslan Salikov yarış iştirakçılarını təbrik edərək müsabiqənin yüksək səviyyədə keçdiyini diqqətə çatdırıb. O, qeyd edib ki, bu cür yarışlar dünyada sülhə və sabitliyə töhfədir. Azərbaycanın bu yarışı çox yüksək səviyyədə təşkil etdiyini bildirən R.Salikov Rusiyanın müdafiə naziri Sergey Şoyqunun adından Azərbaycan Ordusunun rəhbərliyinə təşəkkür edib.\nAzərbaycan Respublikası Müdafiə nazirinin müavini, general-leytenant Kərim Vəliyev çıxış edərək bildirib ki, “Dəniz kuboku - 2019” yarışı çox möhtəşəm və gözəl şəraitdə keçdi: “Bütün təşkilatçılara, yarışda iştirak edən ölkələrin nümayəndə heyətlərinə Azərbaycanın Müdafiə Nazirliyi adından təşəkkürümü bildirirəm. Biz çalışdıq ki, yarışları yüksək qonaqpərvərlik və dostluq şəraitində keçirək. Hesab edirəm ki, buna nail olduq. Bu yarışlarda ən böyük nailiyyət isə dostluq və qardaşlıq oldu”.\nSonra Azərbaycan Respublikası Müdafiə nazirinin müavini, general-leytenant Kərim Vəliyev müsabiqəni bağlı elan edib.\n“Beynəlxalq Ordu Oyunları - 2019” yarışlarının və “Dəniz kuboku” müsabiqəsinin bayraqları endirilib.\nƏməkdar incəsənət xadimi, Prezidentin fərdi təqaüdçüsü, polkovnik Abdulla Qurbaninin ssenarisi və rejissorluğu ilə hazırlanan “Dəniz kuboku - 2019” beynəlxalq müsabiqəsinin bağlanışına həsr olunmuş təntənəli mərasim bədii hissə ilə başa çatıb. Bədii hissədə respublikanın Xalq artisti Samir Cəfərov, Əməkdar artist Məryəm Şabanova, Fuad Musayev, “Səma” rəqs qrupu və digər sənətçilər çıxış ediblər.\nAZERTAG.AZ :Bakıda “Dəniz Kuboku-2019” müsabiqəsinin bağlanış mərasimi keçirilib VİDEO\nÇində yük təyyarəsi xarab oldu, 200-ə yaxın uçuş təxir salındı